PRK Kimanis: Sokongan KDM Tidak Berubah

PAPAR: Masyarakat Kadazandusun yang mewakili 45 peratus daripada pengundi Parlimen Kimanis dijangka meneruskan sokongan kepada calon Parti Warisan Sabah (WARISAN) yang diletakkan pada Pilihan Raya Kecil (PRK) kawasan itu.

Naib Presiden WARISAN, Datuk Peter Anthony, menyatakan keyakinannya mengenai sokongan masyarakat itu terhadap WARISAN tidak berubah selepas Pilihan Raya Umum Ke-14 (PRU-14), tahun lalu.

“Masyarakat Kadazandusun, rata-ratanya seperti pada PRU lalu, sokongan mereka tidak berubah. Mereka menyokong kerajaan pimpinan WARISAN dan mahukan perubahan supaya menikmati sama rata apa yang turut dirasai kaum lain.

“Ia bagi kepentingan generasi akan datang masyarakat itu sendiri,” katanya mengulas sokongan masyarakat Kadazandusun kepada kerajaan pimpinan WARISAN, terutama bagi menghadapi PRK Kimanis.

Beliau yang juga Presiden Persatuan Kadazandusun Murut (KDM) Malaysia ditemui pada Majlis Kesyukuran dan Sambutan Krismas anjuran KDM Malaysia di Kampung Kelatuan, dalam kawasan Dewan Undangan Negeri (DUN) Bongawan, Kimanis, di sini.

Parlimen Kimanis merangkumi DUN Bongawan dan DUN Membakut memiliki pengundi majoriti Bumiputera Islam, kebanyakannya masyarakat keturunan Brunei, diikuti pengundi Bumiputera bukan Islam keturunan Kadazandusun.

Peter yang juga Menteri Pembangunan Infrastruktur negeri, bagaimanapun menjelaskan WARISAN akan bekerja keras untuk meyakinkan pengundi Kadazandusun dan pengundi lain supaya menyokong calon yang akan diletakkan parti itu pada PRK berkenaan.

“Kita akan kerja keras dan tunggu pengumuman Suruhanjaya Pilihan Raya ((SPR) dan siapa calon. Kita akan sokong siapa saja calon nanti. Yang penting, ia boleh mengubah kedudukan politik di Kimanis,” katanya.

Setakat ini, WARISAN belum mengumumkan nama calon yang akan dipertaruh pada PRK Kimanis, namun ramai berpendapat calon parti itu pada PRU-14, Datuk Karim Bujang kemungkinan besar dicalonkan semula.

UMNO dan Barisan Nasional (BN) sebagai pembangkang dikhabarkan akan menyenaraikan beberapa nama dengan didahului Ketua UMNO Kimanis, Datuk Mohamad Alamin.

Pada PRU-14, sokongan masyarakat Kadazandusun yang cenderung ke arah pembangkang, khususnya WARISAN antara punca kerusi DUN Bongawan berjaya dirampas parti itu daripada Barisan Nasional (BN), selain menyebabkan bekas Menteri Luar, Datuk Seri Anifah Aman hanya menang tipis dengan 156 undi di Parlimen Kimanis.

PRK Kimanis perlu diadakan selepas Mahkamah Persekutuan pada 1 Disember lalu mengekalkan keputusan Mahkamah Khas Pilihan Raya pada Ogos lalu yang memutuskan keputusan PRU-14 kerusi berkenaan tidak sah dan batal kerana didapati ada kertas undi tambahan yang boleh menjejaskan keputusan pilihan raya.

Berdasarkan daftar pemilih yang diwartakan SPR pada Mei lalu, Parlimen Kimanis mempunyai seramai 29,805 pengundi.


Musa Aman tiba di mahkamah

KUALA LUMPUR: Bekas Ketua Menteri Sabah Tan Sri Musa Aman tiba di pekarangan Kompleks Mahkamah di sini pada jam 1.25 tengah hari untuk didakwa atas beberapa pertuduhan mengikut Akta Pencegahan Rasuah (APR) 1997.

Beliau dibawa ke Mahkamah Sesyen 8 bagi dibacakan pertuduhan di hadapan Hakim Rozina Ayob.

Pendakwaan akan dijalankan oleh Datuk Seri Gopal Sri Ram manakala Musa diwakili peguam Amer Hamzah Arshad.

Suruhanjaya Pencegahan Rasuah Malaysia (SPRM) dalam kenyataannya memaklumkan bahawa Musa ditahan pada jam 10.05 pagi tadi berhubung siasatan kes rasuah selepas mendapat izin mendakwa daripada Pejabat Peguam Negara.

Musa ditahan di Ibu Pejabat SPRM Putrajaya hari ini. – Berita Harian


Anggota PGA Samun Penduduk Di Pitas Positif Dadah

TAWAU: Salah seorang anggota Pasukan Gerakan Am (PGA) yang ditangkap dipercayai terlibat kes samun bersenjata di Pulau Lundayan, Pitas kelmarin didapati positif dadah selepas keputusan ujian air kencingnya diterima semalam.

Pesuruhjaya Polis Sabah Datuk Zaini Jass berkata, semua suspek termasuk dua anggota PGA sudah ditahan dan disiasat mengikut Akta Senjata Api (Penalti lebih berat) 1971.

“Kita akan menjalankan siasatan ke atas semua suspek mengikut prosedur siasatan seperti biasa, tiada keistimewaan diberikan kepada suspek anggota PGA terbabit,” katanya semasa diminta mengulas perkembangan kes berkenaan.

Beliau berkata, setakat ini motif kejadian masih dalam siasatan dan senjata api yang digunakan dalam kejadian itu sudah dirampas untuk siasatan lanjut.

“Kita belum boleh mengeluarkan apa-apa kenyataan kerana kes masih dalam siasatan dan setakat ini siasatan awal mendapati kesemua suspek baru melakukan jenayah ini, tiada laporan mereka sudah lama melakukan jenayah itu,” katanya.

Terdahulu, media semalam melaporkan kejadian tiga lelaki termasuk anggota PGA melepaskan tembakan sebelum menyamun beberapa penduduk di Pulau Lundayan.

Difahamkan kejadian berlaku kira-kira jam 10 pagi dan salah seorang daripada suspek memegang selaras M16 yang menaiki sebuah bot sebelum melepaskan beberapa das tembakan ke udara untuk tujuan menyamun penduduk di kawasan itu.

Suspek juga dikatakan turut memukul dan menendang beberapa penduduk sebelum mengarahkan dua penduduk kampung membeli syabu di pulau berdekatan.

Sementara itu, Zaini turut menasihatkan semua media untuk tidak membuat sebarang spekulasi yang boleh menyebabkan kegusaran masyarakat di negeri ini ekoran senario politik tanah air.

“Sabah tidak terjejas dengan keadaan politik negara yang masih dalam tanda tanya malahan negeri kita masih aman dan selamat,” katanya. – Utusan Borneo


(VIDEO) 5 Penumpang Cedera, Bas Rempuh Tiang Elektrik

SANDAKAN: Lima penumpang cedera selepas bas mini dinaiki melanggar tiang elektrik dalam kejadian di Jalan Batu Putih, Batu 7, di sini, pagi semalam.

Penumpang yang cedera dikenali sebagai Hayati Junede, 58; Amelia Jaapal, 74; Abdul Rifin Hasan, 35; Aldang Mad, 40, dan Noel Parrenas Parreno, 53, manakala pemandu bas yang berusia 32 tahun tidak mengalami kecederaan.

Dalam kejadian jam 11.40 pagi itu, kesemua mangsa menaiki bas mini henti-henti itu dari bandar Sandakan menuju ke Kampung Batu Putih.

Bagaimanapun, ketika melepasi jalan berselekoh, bas dipercayai hilang kawalan lalu terbabas ke kiri jalan dan melanggar tiang elektrik.

Ketua Polis Daerah Sandakan, Asisten Komisioner Mohd Azhar Hamin, berkata susulan kemalangan itu, bas berkenaan mengalami kerosakan teruk di bahagian hadapan.

“Semua mangsa yang cedera dibawa ke Hospital Duchess of Kent, di sini untuk rawatan lanjut,” katanya dalam kenyataan di sini.

Mohd Azhar turut meminta saksi kejadian agar tampil ke balai polis berhampiran untuk membantu siasatan yang dibuat mengikut Seksyen 43(1) Akta Pengangkutan Jalan 1987.


‘Segera Tinggalkan Sabah Jika Tiada Dokumen Sah’

KUALA LUMPUR: Mana-mana individu tanpa sebarang dokumen di Sabah diberi peringatan supaya pulang ke negara asal secepat mungkin.

Pendatang tanpa izin (PATI) yang gagal berbuat demikian dan berhasrat terus menetap di Negeri Di Bawah Bayu itu bakal ditangkap menerusi operasi besar-besaran dalam tempoh terdekat.

Memberi peringatan itu, Menteri Dalam Negeri, Datuk Seri Hamzah Zainuddin, berkata kerajaan komited untuk merungkai masalah lambakan warga asing tanpa dokumen sah di Sabah.

Hasil penelitian lanjut, katanya, isu lambakan warga asing di negeri terbabit semakin meruncing kerana masih wujud pengeluaran kad yang tiada perakuan oleh mana-mana agensi rasmi.

“Saya ingin tegaskan, kerajaan tidak akan keluarkan lagi kad IMM13 tetapi yang jadi masalah sekarang sehingga berderet nak daftar bukan IMM13.

“Sebaliknya dokumen lain yang kita sendiri tidak tahu siapa ingin keluarkan dalam zaman kerajaan Parti Warisan Sabah (WARISAN).

“Oleh itu, saya ambil tindakan untuk memastikan tiada lagi pengeluaran dokumen selain yang sedia ada buat masa ini.

“Kita nak selesaikan isu warga asing di Sabah, justeru sesiapa yang tidak mempunyai dokumen dan tinggal di Sabah, cepat pulang ke negara asal kerana kita akan buat operasi besar-besaran,” katanya ketika sesi penggulungan perbahasan usul menjunjung kasih titah diraja bagi Kementerian Dalam Negeri di Dewan Rakyat, hari ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Minyak Masak Onsoi Keluaran Keningau Jadi Kenyataan

KENINGAU: Onsoi, jenama minyak masak terbaharu keluaran Kerajaan Sabah yang ditunggu-tunggu kini menjadi realiti.

Terbinanya kilang pemprosesan minyak masak itu di Keningau menandakan satu lagi produk industri hiliran sawit berjaya dibangunkan dan turut membuka peluang pekerjaan kepada rakyat tempatan.

Selain Onsoi, kilang yang dikendalikan Lembaga Kemajuan Tanah Negeri Sabah (LKTNS) turut mengeluarkan beras tempatan dikenali sebagai Sabaras.

Perasmian kilang pemprosesan Onsoi dan Sabaras itu disempurnakan sendiri Ketua Menteri, Datuk Seri Mohd. Shafie Apdal yang merupakan pemimpin yang mengilhamkan agar agensi kerajaan negeri membina kilanh minyak masak di seluruh negeri untuk mewujudkan peluang pekerjaan kepada rakyat.

“Jadi ini kita yakin membolehkan peluang pekerjaan dapat kita sediakan juga untuk membolehkan supaya kalau peningkatan permintaan itu bukan hanya tempatan bahkan juga eksport ini akan sedikit sebanyak akan meningkatkan keupayaan kita untuk mengekalkan harga minyak kelapa sawit.

“Di samping itu supaya menyediakan peluang pekerjaan kepada anak-anak di daerah tertentu contohnya di Tawau di Sandakan dan juga Keningau kerana di sini pun ada ladang kelapa sawit yang terbesar kalau ada usaha sebegini akan dapat membantu anak-anak tempatan dapat peluang pekerjaan di samping bangunkan daerah ini,” katanya.

Ketua Menteri berkata demikian dalam perasmian Kilang Pembungkusan Minyak Masak Onsoi Dan Beras Sabaras Sdn. Bhd. Serta Penyerahan Bantuan Pertanian di LKTNS Keningau hari ini.

Minyak Onsoi adalah minyak masak tempatan yang dikeluarkan agensi kerajaan selepas Bess di Tawau oleh Benta Wawasan dan Gold di Sandakan oleh Sawit Kinabalu.

Onsoi dipasarkan dalam pakej plastik serta botol bersaiz satu kilogram pada harga antara RM2.50 hingga RM5.

Tumpuan pemasarannya ialah di kawasan luar bandar kerana kebanyakan penduduk di situ suka membeli minyak di dalam plastik kerana lebih murah berbanding botol.

Sementara itu, Mohd. Shafie berkata, kerajaan akan memantau pemasaran setiap minyak masak yang telah dihasilkan untuk membolehkan perancangan dibuat bagi megembangkan lagi industri tersebut.

“Kita akan lihat daripada segi permintaan kita tidak mahu nanti terlebih pengeluaran setakat ini kerana kita perlu tembusi pasaran, kita kena pastikan pasaran dulu selepas itu kalau kita dapati pasaran cukup baik maka kita akan mula untuk tingkatkan lagi daripada segi jumlah kilang yang ada,” katanya. – BorneoToday


‘Pancing Karan’ Ancam Keselamatan, SESB Rugi Hingga RM30 Juta

KOTA KINABALU : ‘Pancing karan’,  panggilan orang tempatan merujuk kepada kegiatan membuat sambungan haram bagi mencuri bekalan elektrik, bukan sesuatu yang asing di Sabah terutama dalam kalangan penduduk kawasan setinggan pendatang tanpa izin.

Bernama yang mengikuti operasi membanteras kegiatan itu di Lorong Keleto, Kampung Bawang dan Kampung Suang Parai di sini selama dua hari berakhir hari ini, melihat sendiri tindakan tidak bertanggungjawab mereka yang terlibat menyambung kabel haram secara terus ke peti pembekal arus.

Kabel haram yang telah disambungkan pada tiang pembekal arus, kemudian direntang hingga ke kawasan awam termasuk merentas sungai sehingga mengancam keselamatan orang ramai yang tinggal di kawasan terbabit  selain merugikan banyak pihak.

Ketua Pegawai Transformasi Sabah Electricity Sdn Bhd (SESB) Norhizami Abu Hassan  berkata ‘pancing karan’ perbuatan yang tidak boleh dipandang ringan kerana boleh menyebabkan gangguan serius kepada sistem bekalan elektrik, malah kematian orang awam.

“Justeru SESB bersama pihak berkuasa tempatan melakukan operasi bagi membanteras kegiatan itu bagi menjamin keselamatan orang awam daripada terkena renjatan elektrik, selain memastikan bekalan tenaga elektrik tidak terganggu dan lebih stabil diberikan kepada pengguna yang sah.

“SESB juga mengalami kehilangan tenaga bukan teknikal dengan kerugian dianggarkan kira-kira RM25 juta hingga RM30 juta akibat sambungan haram di kawasan penempatan setinggan ini.  Diharap isu penempatan setinggan pendatang tanpa inzin kita dapat selesaikan segera,” katanya kepada Bernama dan RTM.

Norhizami berkata pihaknya sedang berkerjasama dengan kerajaan Sabah bagi mengenal pasti penempatan yang boleh diberikan bekalan elektrik secara khas menggunakan meter elektrik prabayar, dan perkara itu akan dimuktamadkan dalam masa terdekat selepas mendapat persetujuan semua pihak.

Mengenai operasi dua hari itu, beliau berkata seramai 73 petugas terlibat yang terdiri daripada 51 petugas SESB, tujuh petugas Suruhanjaya Tenaga manakala selebihnya pihak berkuasa tempatan serta pihak berkuasa lain antaranya Polis Diraja Malaysia.

Sementara itu, Pengarah Suruhanjaya Tenaga Pantai Barat Sabah Jeffrey Nuri berkata tiga kes kematian renjatan elektrik akibat perbuatan ‘pancing karan’ direkodkan tahun ini, terbaharu membabitkan seorang lelaki dipercayai pendatang tanpa izin maut terkena renjatan elektrik di Lorong Keleto pada 4 April lepas.

“Kami di Suruhanjaya Tenaga memandang serius kegiatan ini, sehubungan itu orang awam diingatkan agar tidak terlibat melakukan sambungan haram kerana bukan sahaja tidak adil kepada pengguna lain bahkan melibatkan keselamatan orang awam,” katanya.

Beliau berkata mereka yang didapati terlibat dengan kegiatan itu akan diambil tindakan tegas di bawah Akta Bekalan Elektrik 1990 dan orang ramai yang mempunyai maklumat mengenai kegiatan itu juga boleh melaporkannya kepada pihak berkuasa.

Seorang penduduk tempatan, Abdul Wahab Selamat, 51, berkata pihak berkuasa telah berulang kali mengambil tindakan terhadap kegiatan ‘pancing karan’ di Lorong Keleto, Kampung Bawang, dan Kampung Suang Parai, tetapi masalah terus berlaku kerana kedegilan mereka terlibat.

“Hari ini operasi datang bersihkan semua kabel ‘pancing karan’, tidak sampai seminggu pendatang tanpa izin sambung semula kabel haram, jadi pada pendapat saya lebih baik usir pendatang ini dan bersihkan kampung daripada setinggan,” katanya.

Seorang suri rumah, Noor Maizunah Zainul, 44, pula berkata bekalan elektrik di kawasan rumahnya di Inanam di sini kerap terputus akibat sambungan haram, malah terdapat pendatang tanpa izin mengambil upah RM50 bagi menyambung satu kabel haram tersebut.

“Dalam sebulan paling kurang empat atau lima kali terputus elektrik, masalahnya berpunca daripada pendatang tanpa izin yang membina penempatan setinggan sesuka hati dan ada yang bertindak agresif apabila penduduk tempatan cuba nasihat,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Teliti keperluan wujud porter, jurupandu di Bohey Dulang

SEMPORNA, 13 Mac – Pengurusan Taman Taman Sabah akan meneliti keperluan mewujudkan porter atau jurupandu untuk mengiringi pendaki ke puncak Pulau Bohey Dulang di Semporna.

Pengerusi Lembaga Pemegang Amanah Taman Taman Sabah, Mohd Amin Abd Mem berkata kajian dibuat mengambil kira tugas yang sama seperti malim gunung yang membawa pendaki ke puncak Gunung Kinabalu.

“Jika kita bandingkan bilangan pendaki ke puncak Bohey Dulang pada masa ini adalah tiga kali ganda daripada bilangan pendaki yang dibenarkan ke puncak Gunung Kinabalu iaitu seramai 135 orang sehari.

“Ketika ini seramai 250 malim gunung serta 100 porter berdaftar dengan Taman Taman Sabah dan melaksanakan tugas mengiringi, menjaga keselamatan selain membawa barang keperluan pendaki ke puncak Gunung Kinabalu,” katanya.

Beliau berkata demikian ketika ditemui pada program pembersihan dasar laut dan pantai Taman Marin Tun Sakaran di sini.

Pulau Bohey Dulang, yang terletak kira-kira 30 minit perjalanan dengan bot dari pekan Semporna, merupakan antara lapan pulau yang diwartakan di bawah Taman Marin Tun Sakaran dan keistimewaannya ialah puncaknya yang menawarkan pemandangan mengagumkan.

Mohd Amin berkata Bohey Dulang menerima antara 300 hingga 700 pengunjung sehari yang kebanyakannya dari China.

Beliau berkata pewujudan petugas seperti malim gunung di Bohey Dulang akan dapat mewujudkan peluang pekerjaan kepada komuniti setempat.

“Sama seperti penglibatan komuniti tempatan sekitar Taman Kinabalu menjadi malim gunung dapat meningkatkan sumber pendapatan penduduk.

“Bilangan maksimum pendaki yang dibawa oleh malim gunung adalah lima orang dengan kadar upah RM230 seorang untuk pendakian dua hari, satu malam,” katanya.

Menurutnya, konsep pengurusan pendakian Gunung Kinabalu yang melibatkan komuniti tempatan sebagai malim gunung atau jurupandu, merupakan pengurusan terbaik bukan sahaja di Malaysia malah di peringkat antarabangsa.

Semalam, satu laluan baharu dibuka kepada pengunjung untuk mendaki sejauh 700 meter ke puncak Bohey Dulang.

Sementara itu, seorang pengusaha pelancongan tempatan, yang dikenali sebagai Uncle Chang, menyambut baik idea tersebut dan cadangan itu bakal membuka peluang pekerjaan kepada penduduk Semporna.


RM130 Juta Naik Taraf, Bina Tiga Tapak Pelupusan Sisa Pepejal Di Sabah

KOTA KINABALU, 13 Jun Kerajaan Pusat menyediakan peruntukan kira-kira RM130 juta untuk menaik taraf tapak pelupusan sisa pepejal di tiga daerah di Sabah bagi memperkasa lagi sistem pengurusan sisa pepejal dengan lebih efisien dan terurus di negeri ini.

Ketua Menteri Sabah Datuk Seri Mohd Shafie Apdal berkata peruntukan itu bagi menaik taraf tapak pelupusan sisa pepejal Kayu Madang, dekat sini, dengan kos RM40 juta serta dua pembinaan tapak pelupusan sisa pepejal baharu di Beaufort dan Tawau masing-masing melibatkan kos RM45 juta.

Katanya, kerja menaik taraf tapak pelupusan sisa pepejal Kayu Madang akan dimulakan tahun ini dengan menerapkan teknologi terkini termasuk rawatan air larut resap bagi mengurangkan masalah pencemaran alam sekitar termasuk bau busuk supaya tidak menjejaskan kesihatan penduduk setempat.

“Usaha menaik taraf tapak pelupusan sampah Kayu Madang akan dapat menambah baik operasi pelupusan sisa pepejal. Jadi, masyarakat tidak lagi bimbang mengenai sampah tidak diurus dengan baik,” katanya kepada pemberita selepas menerima kunjungan hormat Ketua Setiausaha Kementerian Perumahan dan Kerajaan Tempatan Datuk Seri Mohammad Mintek di Pusat Pentadbiran Kerajaan Sabah, hari ini.

Turut hadir Timbalan Ketua Menteri Datuk Jaujan Sambakong yang juga Menteri Kerajaan Tempatan dan Perumahan Sabah.

Sementara itu, Mohammad berkata, projek pembinaan tapak pelupusan sisa pepejal di Beaufort kini sedang di peringkat reka bentuk dan akan mengambil masa sekurang-kurangnya dua tahun untuk disiapkan, manakala, tapak pelupusan sisa pepejal di Tawau pula akan siap pada Oktober ini.

Beliau berkata kedua-dua projek pembinaan tapak pelupusan sisa pepejal baharu itu juga menerapkan teknologi baharu dalam operasi pengurusan sisa pepejal termasuk penggunaan sel tapak pelupusan dan rawatan air larut resap.

“Tapak pelupusan sisa pepejal di Tawau berkapasiti 250 tan sehari. Tapak pelupusan di Beaufort pula mengambil kira keperluan (pengurusan) sisa pepejal bagi kawasan Beaufort, Sipitang, Menumbok dan Papar,” katanya.

Mohammad berkata peruntukan itu juga adalah antara bukti komitmen kerajaan pusat dalam memastikan pengurusan sampah lebih sistematik di Sabah meskipun negeri ini tidak menguatkuasakan Akta 672 dan penswastaan pengurusan sisa pepejal dan pembersihan awam.

“Kita berharap dengan adanya tapak pelupusan sanitari ini, pengurusan sisa pepejal di Sabah dapat dipertingkatkan sekali gus pembuangan sampah secara haram dapat dikurangkan,” katanya.


Covid-19 Akan Berakhir Awal 2022, Kata Pegawai WHO

COPENHAGEN : Pengarah Serantau Pertubuhan Kesihatan Sedunia (WHO) untuk Eropah Hans Kluge percaya pandemik Covid-19 akan berakhir pada awal 2022, lapor Agensi Berita Anadolu.

Covid-19 masih merebak pada 2021, namun ia akan lebih terkawal berbanding tahun lalu, katanya kepada saluran penyiaran Denmark, DR pada Ahad.

Menyifatkan situasi terburuk kini berakhir, Kluge berkata, terdapat lebih banyak maklumat mengenai virus ini dibandingkan dengan 2020, ketika peringkat awal penularan.

Namun, turut mengingatkan tidak ada sesiapapun yang dapat mengetahui keadaan pandemik Covid-19 pada masa depan.

“Virus ini akan terus wujud, tapi saya berpendapat ia tidak lagi memerlukan sekatan. Ini adalah mesej yang optimis,” katanya.

Kluge berkata, mutasi adalah perkara biasa dan virus ini sedang menyesuaikan diri dengan individu yang dijangkiti, yang menjadi kebimbangan ialah penularan mutasi yang pantas.

Menurutnya, WHO memantau rapat keberkesanan vaksin Covid-19 yang dibangunkan untuk melawan jenis virus yang pantas merebak itu, katanya jika perlu vaksin dapat diubah berdasarkan mutasi baharu dan tidak perlu membangunkannya dari mula.

Beliau berkata, mutasi tidak akan menjadikan virus itu tidak terkawal namun ia akan memberi lebih tekanan kepada negara-negara yang sistem penjagaan kesihatannya sudah di tahap sukar.

Katanya, masalah terbesar akan muncul apabila mereka yang telah divaksin berada di kelompok sama dengan golongan tidak divaksin, kerana itu faktor penjadualan memainkan peranan sangat penting. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1,581 Kes Baharu, 2 Kematian

PUTRAJAYA: Jumlah kes baharu COVID-19 hari kekal empat angka apabila 1,581 lagi kes jangkitan direkodkan hari ini.

Ketua Pengarah Kesihatan, Tan Sri Dr Noor Hisham Abdullah, berkata Selangor kekal mencatatkan jumlah kes harian tertinggi selama sembilan hari berturut-turut.

Beliau memaklumkan, dengan pertambahan kes baharu hari ini menjadikan kumulatif 100,318 kes COVID-19 direkodkan di negara ini.

Katanya, daripada kes baharu yang dikesan hari ini, terdapat dua kes import yang mendapat jangkitan dari luar negara.

“Selangor kekal melaporkan kes harian baharu tertinggi iaitu sebanyak 491 kes (31.1 peratus).

“Daripada jumlah ini, sebanyak 375 kes (76.4 peratus) adalah daripada kluster dan saringan kontrak rapat COVID-19 yang aktif dijalankan di lapangan.

“Ini diikuti oleh Kuala Lumpur sebanyak 379 kes (24.0 peratus) dan Sabah sebanyak 249 kes (15.7 peratus),” katanya dalam kenyataan hari ini.

Dalam pada itu, beliau mengesahkan dua lagi kematian dilaporkan hari ini membabitkan daerah Sandakan dan Lahad Datu di Sabah.

Katanya, ia menjadikan jumlah kumulatif kematian disebabkan COVID-19 di negara ini sebanyak 446 kes atau 0.45 peratus daripada keseluruhan kes.

“Kes kematian ke-445 membabitkan remaja perempuan berusia 15 tahun dan jenazahnya dibawa ke Hospital Lahad Datu.

“Kematian seterusnya dilaporkan membabitkan lelaki berumur 61 tahun dan mempunyai penyakit darah tinggi, dislipidemia, dan strok serta jenazahnya dibawa ke Hospital Duchess of Kent, Sandakan,” katanya dalam kenyataan hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemancing dikhuatiri lemas bot karam

LAHAD DATU: Agensi Penguatkuasaan Maritim Malaysia (Maritim Malaysia) semalam mengaktifkan operasi mencari dan menyelamat (SAR) seorang lelaki yang dikhuatiri lemas selepas bot pam dinaiki bersama rakannya dipukul ombak, dekat sini, Sabtu lalu.

Pengarah Zon Maritim Lahad Datu, Komander Maritim Abdul Muhaimin Muhammad Salleh, berkata mangsa dilaporkan hilang, Herman Gasim, 31, bersama rakannya Mazlan Mohamad, terdahulu keluar memancing sebelum bot dinaiki karam kira-kira dua batu nautika dari pantai Kampung Bangigod, Tungku, pada jam 12.50 tengah hari.

“Namun, rakan mangsa berjaya berenang ke daratan berhampiran dan membuat laporan kejadian,” katanya dalam satu kenyataan, di sini, hari ini.

Susulan itu, Abdul Muhaimin berkata, SAR diaktifkan pada jam 6 pagi semalam.

“Operasi itu membabitkan empat aset laut daripada Maritim Malaysia, Tentera Laut Diraja Malaysia, Jabatan Bomba dan Penyelamat dan Angkatan Pertahanan Awam,” katanya.

Bagaimanapun, beliau berkata, hingga jam 6 petang semalam, mangsa belum ditemui dan operasi SAR diteruskan hari ini merangkumi kawasan seluas 86 batu nautika persegi. –BERNAMA


Mati beku tidak mampu bayar tambang bas RM3.70

Kiev: Seorang wanita mati kesejukan selepas dihalau keluar dari bas di satu kawasan terpencil dengan suhu negatif 20 darjah Celsius hanya kerana dia tidak mempunyai wang untuk membayar tambang 25 Hverna (RM3.70).

Mail Online melaporkan, Iryna Dvoretska, 21, pelajar perubatan, menaiki bas untuk melawat ibunya yang sakit di sebuah hospital di Olevsk, utara Ukraine.

Bagaimanapun, pemandu bas berkenaan dikenali sebagai Oleg Zhelinskiy mengarahkan wanita itu turun pada jam 4 pagi selepas dia tidak mempunyai wang untuk membayar tambang.

Selepas turun dari bas, Iryna berjalan seorang diri di kawasan perkampungan yang sunyi dan sejuk sebelum mengambil jalan pintas dengan melalui kawasan hutan.

Wanita itu dipercayai tersesat ketika di dalam hutan dan terjatuh di dalam longkang di mana mayatnya ditemui sudah beku.

Bapa Iryna yang juga seorang renjer hutan menemui mayat anaknya itu dalam keadaan beku selepas mangsa hilang selama dua hari.

Kakak Iryna yang dikenali sebagai Natalia berkata, ibunya dirawat di hospital akibat jangkitan kuman di paru-paru dan keadaannya semakin teruk.

“Iryna mengambil bas paling awal ke Olevsk. Dalam keadaan tergesa-gesa Iryna tertinggal beg duitnya,” katanya.

Ibu saudara mangsa, Nadiya Typchuk memberitahu, ketika ditemui, mata Iryna dalam keadaan terbeliak seperti dia takutkan sesuatu.

Sementara itu jurucakap polis, Alla Vashchenko berkata, bedah siasat mendapati mangsa meninggal dunia akibat hipotermia dan organ dalamannya juga di dapati beku.

“Kami membuka kertas siasatan jenayah terhadap pemandu bas itu dan dia berdepan hukuman penjara lima tahun sekiranya didapati bersalah,” katanya. – Agensi


Peniaga Tamu Takada enggan pindah

TAWAU: Kira-kira 100 peniaga Tamu Takada, di sini berhimpun secara aman pagi ini bagi membantah arahan Majlis Perbandaran Tawau (MPT) yang meminta mereka berpindah ke lokasi baharu dalam masa terdekat.

Difahamkan, majoriti peniaga tidak bersetuju dengan arahan itu dan enggan berpindah selain menyifatkan tindakan pihak berkuasa tempatan (PBT) itu sebagai langkah yang tidak sesuai.

Berdasarkan surat dikeluarkan syarikat konsesi yang bertanggungjawab menguruskan pasar mingguan itu, operasi Tamu Takada akan ditamatkan pada 3 Mac ini dan peniaga tidak lagi dibenarkan menjalankan perniagaan selepas diarahkan berpindah oleh MPT.

Jurucakap peniaga, Hussien Ahmad, 53, berkata mereka kecewa dengan cadangan MPT yang mahu memindahkan Tamu Takada yang sudah beroperasi lebih 30 tahun itu, yang menjadi punca rezeki mereka sejak sekian lama.

“Ada lebih 800 peniaga di sini terdiri daripada pelbagai kaum termasuk yang datang dari Merotai, Balung dan Apas, malah ada yang datang dari Kalabakan untuk mencari rezeki.

“Jadi, kami bertegas untuk terus kekal di sini dan meneruskan operasi perniagaan seperti biasa,” katanya ketika ditemui BH di sini, hari ini.

Seorang lagi peniaga, Razlina Mat Nor, 56, berkata mereka tidak menghalang jika MPT mahu mewujudkan lokasi baharu iaitu Tamu Sabindo Street, sama seperti Gaya Street di Kota Kinabalu sebagai tarikan pelancongan, namun Tamu Takada perlu dikekalkan.

“Lokasi Tamu Takada amat strategik dan mendapat sambutan daripada penduduk setempat. Jadi, ia wajar dikekalkan. Kami amat berharap MPT memahami perkara ini,” katanya.

Bagi Badar Hayani Mohd Barak, 54, masalah kesesakan lalu lintas dan isu sampah yang dibangkitkan tidak timbul kerana mereka turut menyediakan tong sampah selain mendapat kerjasama pihak Jabatan Sukarelawan Malaysia (RELA) untuk mengawal lalu lintas.

“Kami juga sudah memanjangkan isu ini kepada Ahli Dewan Undangan Negeri (ADUN) Sri Tanjung, Datuk Jimmy Wong Sze Phin, supaya arahan berpindah ini dikaji semula,” katanya.

Sementara itu, tinjauan mendapati pengunjung mahu pasar yang hanya beroperasi setiap hari Ahad itu dikekalkan.

Bagi Salmiah Salleh, 58, selain faktor lokasi, tamu itu juga menjual pelbagai barang keperluan harian pada harga murah lagi berpatutan.

“Saya suka berbelanja di sini pada hujung minggu kerana banyak pilihan, ada sayur, ikan dan ketam yang segar,” katanya. – Berita Harian


Kota Marudu Catat Kes Pertama Covid-19

KOTA KINABALU: Kota Marudu tidak lagi dikategorikan sebagai zon hijau Covid-19 selepas mencatatkan kes positi pertama hari ini.

Kes positif itu merupakan antara dua kes baharu di Sabah yang direkodkan dengan salah satu kes adalah di Tawau.

Menteri Kesihatan dan Kesejahteraan Rakyat Sabah, Datuk Frankie Poon Ming Fung memaklumkan statistik baharu itu di laman media sosialnya petang tadi.

Sementara itu, hanya satu kes yang dilaporkan pulih hari ini menjadikan jumlah keseluruhan kes yang sudah pulih sebanyak 304 termasuk 31 kes yang masih dalam wad.

Meskipun begitu, kematian akibat jangkitan Covid-19 di Sabah kekal lima kes setakat ini.

Sabah turut kekal berada di tangga ke-tujuh tertinggi bagi kes Covid-19 di Malaysia diikuti Selangor 1693 kes, Kuala Lumpur 1676 kes, Negeri Sembilan 791, Johor 669, Sarawak 545 dan Pahang 341.

Di seluruh negara pula, sebanyak 78 kes baharu direkodkan hari ini menjadikan jumlah keseluruhan kes positif di Malaysia sebanyak 7,137  kes manakala jumlah kes aktif dengan kebolehjangkitan Covid-19 adalah 1,163 kes.

Selain itu, sebanyak 63 kes pulih dan dibenarkan discaj hari ini, menjadikan jumlah kumulatif pesakit yang sembuh sepenuhnya daripada jangkitan Covid-19 dan discaj dari wad ialah 5,859 orang.

Manakala sebanyak sembilan kes dilaporkan dirawat di unit rawatan rapi (ICU)  termasuk lima kes yang memerlukan alat bantuan pernafasan.- BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Fenomena Bulan Penuh Perigee pagi esok

KUALA LUMPUR – Satu fenomena astronomi dijangka berlaku pada jam 3.48 pagi esok di mana bulan akan berada pada kedudukan paling hampir dengan bumi (perigee) kali ketiga bagi tahun ini.

Agensi Angkasa Negara (Angkasa) dalam satu kenyataan berkata, ketika fenomena itu berlaku, jarak bulan dengan bumi adalah 359,377 kilometer.

Katanya, bulan akan mengalami fasa bulan penuh pada jam 9.43 pagi pada 21 Mac ini.

“Kejadian ini dikenali sebagai Bulan Penuh Perigee bagi ahli astranomi dan istilah supermoon di kalangan masyarakat umum. Supermoon berlaku apabila bulan berada di fasa purnama dan berada pada jarak paling hampir dengan bumi dalam orbitnya.

Menurutnya, keadaan bulan di kedudukan perigee ketika fasa purnama ini menyebabkan bulan kelihatan sehingga tujuh peratus lebih besar dan 15 peratus lebih cerah berbanding fasa bulan penuh lain secara purata.

“Saiz fizikal sebenar bulan tidak berubah sama sekali. Bagaimanapun, fenomena supermoon hanya dapat dilihat di negara-negara yang mengalami waktu malam tetapi tidak di Malaysia kerana ia berlaku pada waktu siang.

“Orang ramai boleh melihat fenomena Bulan Penuh Perigee (bukan supermoon) pada malam 21 Mac ini,” katanya.

Mengulas lanjut, pihaknya berkata, Angkasa tidak mengadakan sebarang program pencerapan untuk orang awam sempena fenomena ini. – Sinar Harian


Boleh tanam pokok ganja kalau dapat kebenaran

KUANTAN: Pokok ganja boleh diusahakan bagi tujuan perubatan dan kajian, jika memperoleh kebenaran daripada Menteri Kesihatan.

Ketua Pengarah Agensi Antidadah Kebangsaan (AADK), Datuk Seri Zulkifli Abdullah berkata, terdapat peruntukan undang-undang yang memberikan ruang bagi penanaman pokok ganja dengan syarat atau kebenaran khusus.

“Baru-baru ini saya ada baca di akhbar mengenai (kejayaan) rakyat Malaysia menghasilkan minyak ganja, jadi saya rasa sayanglah kalau benda ini betul dan boleh dilakukan (kajian) di dalam negara.

“Kalau kita tengok Akta Dadah Berbahaya 1952, pokok ganja ini boleh diusahakan untuk tujuan perubatan… sebab itu, penting untuk dapatkan kelulusan Menteri Kesihatan terlebih dahulu, sebelum ia boleh dihasilkan bagi tujuan perubatan,” katanya.

Beliau berkata demikian dalam sidang media selepas Majlis Apresiasi AADK Pahang Bersama Rakan Pintar dan Rakan Strategik di sini, malam tadi.

Kisah kejayaan tiga rakyat Malaysia yang berjaya menghasilkan Minyak CBD (Cannabidiol) daripada Cannabis Sativa dan menetap di United Kingdom itu mendapat perhatian media tempatan pada Jun tahun lalu.

Syarikat itu diasaskan sepasang suami isteri, Abdul Halim Pauzi dan Nurul Ain Sahbudin, serta rakan mereka, Mohd Roslan Abdullah yang sudah 15 tahun menetap di negara berkenaan bukan sahaja melakukan kajian mengenai keberkesanan minyak ganja dalam perubatan, bahkan turut memperoleh lesen bagi memasarkan produk dihasilkan di 50 negara lain di Kesatuan Eropah.

Zulkifli berkata, sekiranya pokok ganja itu mampu memberikan kemujaraban daripada aspek perubatan, pihak berkenaan perlu melakukan sesuatu dan penanaman pokok ganja itu dijalankan dengan betul serta mengikut peruntukan undang-undang.

“Pokok ini tidak boleh tanam bersepah-sepah. Sebab itu, kita kena kawal sebaiknya, malah sesetengah negara sudah ada aktiviti penanaman sebegini.

“Mungkin satu hari nanti, jika Malaysia ada bahan sebegitu, mungkin kita boleh menjadi pengeksport tetapi mengikut undang-undang.

“Sebab itu penting kalau betul ganja ini ubat, Kementerian Kesihatan kena mengesahkan sebab mereka adalah pihak yang mempunyai kuasa mengesahkannya,” katanya.

Sementara itu, Zulkifli berkata, ibu bapa atau penjaga remaja yang bermasalah berkaitan dadah diwajibkan mengikuti sesi kaunseling dalam undang-undang baharu yang akan digubal bagi menangani masalah dadah di peringkat awal.

“Dengan ada sesi kaunseling kita dapat mengenal pasti masalah dialami, seterusnya cuba menyelesaikannya secara konsisten, kerana kita percaya pencegahan terbaik bermula di rumah. Kita mahu ibu bapa tidak lepas tangan terhadap masalah dihadapi anak mereka,” katanya. – Berita Harian


Puisi Haiku Pelajar Sabah Menang Hadiah Pertama Di Australia

KENINGAU : Griselda Gilbert, pelajar seni kulinari Kolej Vokasional Keningau, telah mendapat hadiah pertama dalam kategori haiku di festival seni Australia yang dianjurkan secara jarak jauh pada 20 Mei 2022.

Haiku ialah sejenis puisi pendek yang berasal dari jepun.

Haiku adalah puisi yang terdiri dari tiga baris dan setiap ayat hendakah ditulis dengan sukukata tertentu iaitu lima sukukata untuk baris yang pertama, tujuh sukukata bagi baris yang kedua dan baris terakhir mempunyai lima sukukata.

Tema bagi puisi haiku adalah alam semulajadi dan suasana persekitaran. Griselda menulis tiga haiku yang menggambarkan suasana di pantai pada waktu siang, matahari terbenam dan malam yang mampu memberi ketenangan.

Pengarah kolej itu, Encik Johari @ Jaibet Bin Sabin, mengucapkan tahniah kepada pelajar itu kerana menyelami sastera Jepun dengan menghasilkan karya asli sendiri.

Dia yakin bahawa aktiviti sebegini mampu meningkatkan penguasaan bahasa dan kemahiran penulisan pelajar.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Video persembahan pelajar ini boleh diakses melalui:


Lokasi Jatuh Sisa Roket Milik China Sukar Dijangka

KUALA LUMPUR: Lokasi ‘re-entry’ sebenar sisa Roket Long March 5B milik China yang hilang kawalan tidak dapat diramal dengan tepat sehingga beberapa jam sebelum ia berlaku.

Ketua Pengarah Agensi Angkasa Malaysia (MYSA), Azlikamil Napiah berkata, ketidakpastian ramalan lokasi re-entry adalah sangat besar disebabkan perubahan kadar ketumpatan lapisan atas atmosfera, sifat fizikal objek seperti jisim dan komposisi bahan, serta lokasi dan kelajuan objek itu.

“Ramalan terkini bahawa re-entry roket Long March 5B milik China akan jatuh ke bumi adalah pada 7 Mei jam 9.34 pagi sehingga 9 Mei jam 3 petang waktu Malaysia.

“Sisa roket masih mengorbit dan semakin menurun menghampiri re-entry zone. Status ketinggian terkini bagi roket pada hari ini ialah pada ketinggian (dari paras laut) 198.3 kilometer (km) manakala ramalan lokasi re-entry ialah antara latitud 41.5° Utara dan latitud 41.5° Selatan,” katanya dalam kenyataan hari ini.

Beliau berkata, Roket Long March 5B dilancarkan pada 29 April 2021 untuk menghantar modul teras (core module) stesen angkasa China yang dinamakan Tianhe dan seberat 22,600 kilogram (kg) ke orbit pengoperasiannya di angkasa.

“Bagaimanapun, peringkat teras (core stage) roket Long March 5B mencapai ketinggian yang cukup tinggi untuk mengorbit bumi selepas penghantaran modul Tianhe. Orbit sisa roket ini adalah jenis elips dengan ketinggian paling dekat 170km dan ketinggian paling jauh 372km daripada paras laut muka bumi.

“Disebabkan seretan atmosfera (atmospheric drag) yang kuat pada orbit ini, sisa roket ini dijangka akan re-entry ke muka bumi dalam beberapa hari selepas penghantaran itu,” katanya. Beliau berkata, setiap pelancaran roket kebiasaannya akan meninggalkan serpihan (debris).

“Saiz serpihan bergantung kepada saiz roket dilancarkan. Memandangkan saiz roket Long March 5B agak besar, maka serpihan yang berkemungkinan akan terhempas ke bumi juga adalah besar.

“Bagaimanapun, sebahagian besar serpihan akan musnah terbakar di atmosfera dan berkecai menjadi serpihan-serpihan kecil. Hanya serpihan yang tidak terbakar sepenuhnya saja yang akan jatuh ke bumi,” katanya.

Menurutnya, orang ramai tidak perlu terlalu bimbang terhadap bahaya objek re-entry kerana keberangkalian ia menimpa manusia atau merosakkan mana-mana struktur bangunan adalah sangat rendah memandangkan 70 peratus daripada muka bumi adalah terdiri daripada air dan keluasan Malaysia kecil.

“Tambahan pula, lokasi sebenar re-entry ini masih tidak dapat diramal dengan tepat pada masa kini dan pihak MYSA akan memaklumkan perkembangan peristiwa re-entry ini dari semasa ke semasa,” katanya.

Azlikamil berkata, orang ramai dinasihatkan mengambil langkah berikut sekiranya mengesyaki atau melihat kejadian re-entry.

“Tidak menyentuh atau mengambil sebarang objek yang mencurigakan yang disyaki daripada kejadian re-entry ini. Hubungi talian kecemasan ‘999’ dan buat laporan sewajarnya (laporkan pemerhatian, saksi, lokasi dan masa). Adalah lebih baik sekiranya rakaman video dapat dibuat pada ketika kejadian bagi membantu penyiasatan kelak.

“Jangan buat sebarang hebahan dan sebarkan sebarang maklumat palsu yang berkaitan re-entry ini. Sebarang maklumat rasmi yang disahkan hanya akan dihebahkan melalui media massa oleh pihak berkuasa saja,” katanya.

Beliau berkata, objek re-entry terbesar yang pernah dilaporkan ialah stesen angkasa Mir milik negara Russia dengan muatan 120,000 kg pada 23 Mac 2001.

“Sebagai perbandingan, berat sisa roket ini dijangka dalam 21,000 kg dan hanya 1/5 daripada berat stesen angkasa Mir.

“Selain itu terdapat kemungkinan besar hanya sebahagian kecil daripada sisa roket yang akan selamat melepasi atmosfera dan mendarat ke bumi semasa proses re-entry.

“Untuk keselamatan, dilarang menyentuh apa-apa serpihan yang mungkin perolehi atau menyedut wap yang boleh dikeluarkan dari serpihan,” katanya.

Menurutnya, orang ramai boleh menghubungi MYSA di talian 03-26972570 dan laporkan lokasi dan waktu penglihatan, keterangan mengenai apa yang lihat, dan sediakan sebarang imej atau video yang mungkin dirakam sebagai rujukan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Vivian Sumbang Susu Formula Kepada Keluarga Memerlukan

SANDAKAN: Keluhan masyarakat yang terputus bekalan susu formula untuk bayi terbela selepas Ahli Parlimen Sandakan, Vivian Wong membekalkan barang keperluan itu kepada golongan yang sangat memerlukan.

Vivian berkata, sebelum ini beliau menerima kira-kira 150 mesej dan panggilan telefon daripada penduduk yang meminta bantuan susu formula untuk bayi.

Susulan itu, Vivian berkata, pejabat Parlimen itu mula mengagihkan bantuan susu formula hari ini di samping turut memberi tumpuan untuk mengedarkan barangan keperluan lain kepada penduduk yang terjejas akibat Perintah Kawalan Pergerakan (PKP).

“Ketika ini, bekalan susu formula yang ada terhad, namun kita akan berusaha agar dapat membantu keluarga yang memerlukan susu formula untuk anak mereka.

“Saya difahamkan, lebih 200 keluarga memerlukan bantuan yang sama,” katanya di sini, hari ini.

Vivian turut menggesa orang ramai dan pertubuhan bukan kerajaan (NGO) turut membantu usaha untuk mengurangkan bebanan penduduk.

Beliau berkata, orang ramai atau NGO yang mahu membantu boleh mengambil inisiatif sendiri untuk mengumpul bantuan atau menghubungi Pejabat Parlimen Sandakan.


Gempa bumi 5.7 Skala Richter gegar Bengkulu, Indonesia

JAKARTA: Gempa bumi bermagnitud 5.7 pada Skala Richter menggegarkan provinsi Bengkulu di Pulau Sumatera hari ini.

Menurut Badan Meteorologi, Klimatologi, dan Geofisika Indonesia (BMKG), gempa yang berlaku 3.39 petang waktu Indonesia Barat itu berpusat di 42 kilometer Timur Laut Lebong, Provinsi Bengkulu.

Gegaran gempa itu dirasakan di Kota Bengkulu, Kepahiang, Bengkulu Tengah, Manna, Mukomuko, Lebong, Pesisir Selatan, Kepulauan Mentawai, Pariaman dan Padang.

Menurut media Indonesia, penduduk dilaporkan bertempiaran keluar dari bangunan dan kediaman mereka.

Bagaimanapun, BMKG melaporkan gempa itu tidak mencetuskan tsunami.

Setakat ini belum terdapat sebarang laporan kemusnahan harta benda atau kemalangan jiwa. – BERNAMA


Meninggal Dunia Ketika Main Badminton

KOTA KINABALU: Seorang lelaki tiba-tiba rebah sebelum meninggal dunia ketika sedang bermain badminton di Dewan Foo Chow, Damai, di sini malam tadi.

Dalam kejadian jam 9.30 malam itu, mangsa dikatakan sedang bermain dengan beberapa rakannya.

Mangsa tiba-tiba rebah dan pegawai perubatan yang tiba membuat pemeriksaan sebelum menghantar mangsa ke HQE II, menggunakan ambulans.

Bagaimanapun mangsa disahkan meninggal dunia kira-kira jam 10.30 malam.

Ketua Polis Daerah Kota Kinabalu, Asisten Komisioner Habibi Majinji ketika dihubungi mengesahkan menerima laporan mengenai kejadian itu.

“Siasatan sedang dijalankan bagi mengenalpasti punca sebenar kematian mangsa.

“Kes diklasifikasikan sebagai mati mengejut,” katanya.


Elak Kunjung-Mengunjung, Rumah Terbuka Chap Goh Mei

KOTA KINABALU: Kerajaan negeri mengingatkan orang ramai agar mengelakkan aktiviti kunjung-mengunjung dan rumah terbuka sempena sambutan Chap Goh Mei, esok.

Menteri Kerajaan Tempatan dan Perumahan Masidi Manjun berkata, ini bagi menghindar jangkitan Covid-19 seperti berlaku di Kluster Mawar, di Sandakan, baru-baru ini.

Selasa lalu, beliau berkata Kluster Mawar mencatat 15 kes dan siasatan mendapati penularan jangkitan terjadi semasa menghadiri majlis makan malam sempena sambutan perayaan Tahun Baharu Cina pada 12 Feb.

Sementara itu, Masidi berkata, daripada 93 kes positif Covid-19 yang dicatatkan hari ini, sebanyak 45 kes (48.4%) adalah berpunca dari saringan kontak rapat.

“Selain itu, saringan bergejala 12 kes (12.9%), saringan kluster baharu dan sedia ada 31 kes (33.3%), Pertubuhan Keselamatan Sosial (Perkeso) dan lima kes (5.4%) adalah dari lain-lain kategori.

“Jumlah kapasiti katil di hospital Covid-19 sebanyak 785 unit, di Pusat Kuarantin dan Rawatan Berisiko Rendah (PKRC) Awam berjumlah 3,913 unit dan jumlah katil di Pusat Tahanan Sementara (PTS) serta Penjara pula 1,000 unit.

“Ini menjadikan jumlah kapasiti katil ialah 5,698 unit manakala peratus penggunaan katil pada hari ini adalah 13.78%,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PBS Harap Azmin Tewas Kes saman Pengundi Gombak – Ongkili

KOTA KINABALU: Presiden Parti Bersatu Sabah (PBS) Maximus Ongkili berkata, parti itu menyambut baik keputusan Mahkamah Tinggi Kuala Lumpur yang menolak permohonan Menteri Kanan Perdagangan Antarabangsa Azmin Ali untuk membatalkan saman difailkan 10 pengundi di Gombak.

Katanya, parti itu juga berdoa agar keputusan perbicaraan yang akan bermula tahun depan itu akan memihak kepada pengundi Gombak yang memfailkan saman berkenaan.

“Keputusan itu menggambarkan bahawa keadilan akhirnya ditegakkan dan kita berdoa agar keputusan perbicaraan itu akan memihak kepada pengundi Gombak.

“Sejak penubuhan parti 36 tahun yang lalu, PBS tidak pernah berhenti bersuara menentang pengkhianatan yang tidak berprinsip oleh wakil rakyat dengan melompat parti tanpa merujuk kepada pengundi mereka,” katanya dalam kenyataan, hari ini.

Akhir bulan lalu, Mahkamah Tinggi Kuala Lumpur menolak permohonan Azmin untuk membatalkan saman yang difailkan oleh 10 pengundi Gombak terhadapnya atas tuduhan menipu dan melanggar kewajipan fidusiari sebagai Ahli Parlimen di kawasan beliau.

Perbicaraan akan bermula pada 7 hingga 10 Jun 2022 manakala pengurusan kes pada 22 April 2022.

Ongkili yang juga Menteri di Jabatan Perdana Menteri (Hal Ehwal Sabah dan Sarawak) berkata, keputusan mahkamah tinggi itu dilihat sebagai pembuka jalan dan salah satu proses memulihkan martabat institusi Parlimen.

“Bukan hanya pemimpin yang dipilih, tetapi penjawat awam perlu bertanggungjawab atas tindakan mereka, terutama keputusan dan impak yang wujud hasil dari kepercayaan yang diberikan oleh pengundi kita.

“Seperti yang diputuskan oleh mahkamah berkenaan kes tersebut, setiap wakil rakyat yang dipilih memiliki kewajipan fidusiari terhadap pengundi mereka. Kewajipan fidusiari ini berdasarkan kepercayaan dan ianya seharusnya diperoleh, bukan dipinjam, dibeli atau ditukar,” katanya.

Beliau berkata, rakyat akan menyokong keputusan mahkamah tinggi berkenaan kerana ia akan menetapkan standard baharu dalam tingkah laku wakil rakyat dan kualiti perkhidmatan mereka.

Katanya, kualiti seseorang wakil rakyat akan kelihatan melalui amalan prinsip dan legasi politik yang mantap.

“Dalam ucapan sulung saya di Parlimen pada bulan Jun 1995, ianya tertumpu kepada kejatuhan kerajaan PBS pada tahun 1994, selepas hanya lima minggu berkuasa, disebabkan oleh politik ‘katak’.

“Ia memang peristiwa politik yang dahsyat bagi Sabah apabila sebuah kerajaan yang terpilih ditumbangkan disebabkan amalan politik yang tidak berprinsip oleh wakil rakyat yang dipilih dan dilantik,” katanya.

Ongkili berkata, sehingga kini parti itu masih berpendapat hanya Parlimen yang mampu mengharamkan perbuatan seseorang Ahli Parlimen atau Ahli Dewan Undangan Negeri terpilih untuk melompat parti tanpa kembali kepada pengundi menerusi pilihan raya kecil (PRK).

Katanya, perkara itu perlu dilaksanakan demi mengembalikan martabat Parlimen atau Dewan dan meningkatkan taraf Parlimen Malaysia.

“Malangnya, amalan melompat parti masih berlaku sehingga hari ini dan saya tabik hormat kepada keputusan mahkamah tinggi, amalan lompat parti adalah tidak adil, dan tidak dapat dimaafkan.

“PBS berharap keputusan ini dapat menghentikan amalan politik katak di Parlimen dan DUN pada masa akan datang,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perkhidmatan feri pelancong Tawau ke Semporna bakal beroperasi

TAWAU, 22 April – Sebuah feri baharu daripada Sibu, Sarawak akan digunakan untuk memberikan perkhidmatan membawa pelancong dari Tawau ke Semporna dalam tempoh terdekat ini, kata Pembantu Menteri Pembangunan Infrastuktur Sabah, Datuk Abd Muis Picho.

Katanya, feri yang boleh memuatkan sehingga 160 penumpang dalam satu masa itu, akan tiba di daerah ini pada bulan hadapan, sekali gus melaksanakan perkhidmatan membawa pelancong ke Semporna.

“Feri yang sama telah tiba di KK (Kota Kinabalu) dan sedia bawa pelancong ke pulau-pulau di sekitar sana, jadi (feri) di Tawau ini akan sampai pada bulan hadapan,” katanya kepada pemberita pada Majlis Penutupan Karnival Promosi Jualan Makanan dan Pameran Barangan Sempena Tahun Melawat Tawau 2019 di sini hari ini.

Abd Muis berkata inisiatif mewujudkan perkhidmatan feri berkenaan, merupakan cadangan yang sudah lama dirancangkan, bagi mengetengahkan produk pelancongan di daerah Tawau.

“Pelancong menggunakan lapangan terbang Tawau untuk masuk ke Semporna, jadi selepas ini kita mahu mereka ini bukan hanya sampai di lapangan terbang, tetapi turut meneroka Tawau dahulu.

“Bukan tak ada produk pelancongan di Tawau, kita ada Pulau Sebatik yang di dalamnya ada penyu, Proboscis Monkey, ikan lumba-lumba, kelip-kelip dan juga ada Pasar Tanjung,” katanya lagi.

Terdahulu beliau memuji penganjuran karnival tersebut dan berharap aktiviti berkenaan dapat diteruskan pada masa akan datang dengan mengambil pendekatan mengetengahkan produk tempatan


Sabah Pohon RM265 Juta Dari Persekutuan Baiki Jalan Rosak

KINABATANGAN: Kerajaan Sabah telah memohon RM265 juta daripada kerajaan Persekutuan untuk membaiki jalan raya yang rosak di negeri ini.

Timbalan Ketua Menteri Sabah Datuk Seri Bung Moktar Radin yang juga Menteri Kerja Raya Negeri, berkata pihaknya turut bersimpati dengan rungutan rakyat terutama pengguna jalan yang terkesan dengan pembinaan Lebuhraya Pan Borneo di pantai timur Sabah.

“Saya telah berjumpa dengan Perdana Menteri Datuk Seri Ismail Sabri Yaakob semalam dan beliau telah memaklumkan Kementerian Kewangan (mengenai permohonan peruntukan).

“Peruntukan ini (RM265 juta) untuk membaiki jalan, bukan untuk menaik taraf sebab kalau menaik taraf, jalan itu akan dirobohkan semula dan akan ada jajaran baharu,” katanya ketika ditemui pemberita pada majlis rumah terbukanya sempena Aidilfitri di sini hari ini.

Bung Moktar berkata kerja membaiki jalan yang rosak itu dijangka siap dalam tempoh dua tahun setengah.

Jalan raya di pantai timur Sabah terutama antara daerah Telupid dan Sandakan yang juga laluan pembinaan Lebuhraya Pan Borneo, mengalami kerosakan teruk kerana tidak diselenggara dengan baik sejak negara melalui beberapa fasa Perintah Kawalan Pergerakan bagi mengekang penularan COVID-19. – BERNAMA


Azalina Letak Jawatan Timbalan Speaker Dewan Rakyat

KUALA LUMPUR: Ahli Parlimen dari Umno Azalina Othman Said meletakkan jawatan sebagai Timbalan Speaker Dewan Rakyat.

Ahli Parlimen Pengerang itu berkata, beliau mengundurkan diri hari ini bagi membolehkan kerajaan dan pembangkang “menetapkan semula” fungsi Dewan Rakyat.

Dalam kenyataan, beliau menyatakan keperluan  Dewan Rakyat berfungsi sebagai “forum persaingan profesional dan kerjasama antara parti mengenai polisi dan urus tadbir negara.”

“Dengan pelantikan perdana menteri baharu dan tuntutan awam yang jelas mahukan kerjasama rentas kepartian, saya telah meletak jawatan (sebagai timbalan speaker).

“Ini untuk memberi kerajaan dan pembangkang ruang lebih luas untuk bertindak memastikan Dewan Rakyat yang mulia ini boleh benar-benar berfungsi sebagai forum kerjasama dan saingan secara professional antara parti mengenai soal urus tadbir dan dasar,” kata Azalina.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jurujual Nyaris Maut, Kereta Dipandu Terbakar Di Jalan Tuaran Bypass

KOTA KINABALU: Seorang jurujual nyaris maut selepas kereta dipandunya terbabas ke dalam parit lalu terbakar di Kilometer 15.5 Jalan Tuaran Bypass, di sini pagi tadi.

Dalam kejadian 6.30 pagi itu, lelaki berusia 24 tahun yang memandu seorang diri itu sempat keluar sebelum kereta jenis Perodua Myvi miliknya itu terbakar.

Ketua Polis Daerah Kota Kinabalu, Asisten Komisioner Habibi Majinji berkata siasatan awal mendapati mangsa bergerak dari Penampang menuju ke Jalan UA1.

“Sebaik tiba di lokasi kemalangan, kereta dipandu mangsa hilang kawalan lalu terbabas sebelum masuk ke dalam parit.

“Beberapa minit kemudian kereta itu terbakar disyaki berpunca daripada pintasan api dari wayar bateri dan kes tersebut disiasat mengikut Peraturan 10 LN.166/59,” katanya ketika dihubungi hari ini.

Sementara itu, jurucakap Pusat Gerakan Operasi, Jabatan Bomba Dan Penyelamat Malaysia (JBPM) ketika dihubungi berkata, pihaknya menerima panggilan kecemasan pada pukul 6.50 pagi.

“Sebaik tiba dilokasi kejadian, kereta itu masih terbakar dan operasi pemadaman segera dilakukan bagi mengawal api kebakaran,” katanya.

Beliau berkata operasi berkenaan tamat pada pukul 7.18 pagi. SabahNewsToday


Usahawan muda perlu bijak mempromosi perniagaan dalam talian

KOTA KINABALU, 2 Jan – Usahawan muda di Sabah perlu mempelbagai usaha untuk mempromosi produk perniagaan masing-masing dalam pelbagai platform. termasuk secara dalam talian.

Pembantu Menteri Kewangan Sabah Kenny Chua berkata perniagaan yang dijalankan dalam talian dilihat mampu menjana pendapatan yang menguntungkan kerana mempunyai ramai pelanggan.

“Jangan takut untuk mencuba sesuatu yang baharu dalam perniagaan walaupun mungkin akan gagal namun  perlu berusaha,” katanya kepada pemberita selepas merasmikan program Kinabalu Entrepreneur 2019 yang berlangsung selama empat hari bermula hari ini, di sini.

Chua yang juga Anggota Dewan Undangan Negeri (Adun) Inanam berkata selain dapat menjimatkan kos dari segi penyewaan, perniagaan dalam talian juga mampu menembusi pasaran ke Semenajung dan luar negara.

Beliau berkata kerajaan negeri akan sentiasa memberi sokongan kepada usahawan tempatan melalui kementerian yang berkaitan bagi merancakkan lagi ekonomi di negeri ini.

“Pelbagai dana disediakan bagi membantu usahawan muda, namun ia bergantung kepada jenis perniagaan yang dijalankan,” katanya.


Masidi Alami Demam Biasa Beberapa Hari Selepas Divaksin

PENAMPANG: Selepas lima hari menerima suntikan dos pertama vaksin COVID-19, Menteri Kerajaan Tempatan dan Perumahan Datuk Seri Panglima Masidi Manjun mula rasa keadaan dirinya kembali normal seperti biasa.

Beliau berkata, lain orang, lain penerimaan dan reaksi masing-masing selepas mendapat vaksin.

“Bagi kes saya, beberapa hari saya ada mengalami demam biasa tapi tidak berterusan dan rasa penat.

“Tetapi selepas lima hari, saya rasa keadaan semakin baik. Dari artikel yang saya baca, ini juga adalah perkara normal kesan selepas divaksin,” katanya.

Beliau berkata demikian kepada media selepas merasmikan majlis Pelancaran Majalah Adatku di sini hari ini.

Masidi turut menganggap, semua kesan yang dialaminya itu adalah keadaan yang normal sebagaimana penerima vaksin yang lain.

Beliau antara penerima terawal vaksin jenis Pfizer-BioNtech di Sabah sempena Program Imunisasi COVID-19 Kebangsaan Peringkat Negeri Sabah yang dilancarkan pada 4 Mac lepas.

Dalam perkembangan lain, beliau berkata, pada mesyuarat Kabinet negeri akan datang, beliau mahu mencadangkan agar nama dua pemimpin terawal negeri Sabah iaitu mantan Ketua Menteri mendiang Tan Sri Peter Lo Su Yinan dan mantan menteri Persekutuan Allahyarham Tan Sri Abdul Ghani Gilong diabadikan sempena nama jalan.

Menurutnya, perkara itu perlu dipertimbangkan memandangkan kedua-dua pemimpin berkenaan banyak berjasa kepada Sabah dan Malaysia.

Bagaimanapun katanya, usaha itu perlu dilaksanakan mengikut garis panduan dalam menamakan jalan termasuk persetujuan kerajaan negeri dan majlis daerah serta Jabatan Kerja Raya (JKR).

“Kita perlu ikut prosedur dan bagi saya itu cara yang sewajarnya terutama dalam memberi penghormatan kepada pemimpin lama khususnya mereka yang sudah meninggal dunia,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjawat Awam Wajib Vaksin Sebelum 1 November

PUTRAJAYA: Jabatan Perkhidmatan Awam (JPA) mewajibkan penjawat awam mengambil vaksin dan perlu segera melengkapkan imunisasi Covid-19 sebelum 1 November ini.

JPA dalam satu kenyataan memaklumkan, setakat ini seramai 16,902 atau 1.6 peratus penjawat awam belum mendaftar bagi mendapatkan pelalian berkenaan.

“Sekiranya penjawat awam masih belum mengambil vaksin selepas tempoh yang ditetapkan tanpa mendapatkan pengecualian daripada pegawai perubatan kerajaan, mereka boleh dikenakan tindakan tatatertib selaras dengan peraturan semasa yang berkuat kuasa.

“Semua penjawat awam adalah tertakluk kepada Peraturan-Peraturan Pegawai Awam (Kelakuan dan Tatatertib) 1993 [P.U.(A) 395/1993],” katanya.

Menurutnya, jumlah penjawat awam yang tidak mendapatkan vaksinasi adalah kecil dan berikutan itu JPA mewajibkan semua pegawai Perkhidmatan Awam Persekutuan untuk mengambil vaksin bagi memberikan keyakinan dan jaminan kepada orang awam serta memastikan kelancaran penyampaian perkhidmatan awam kepada rakyat.

“Ini juga selari dengan usaha untuk mengembalikan perkhidmatan kerajaan pada tahap pengoperasian penuh berdasarkan fasa Pelan Pemulihan Negara (PPN),” katanya.

Pada 21 September lalu, JPA dalam kenyataannya dilapor berkata, pihaknya akan membawa cadangan kepada Majlis Keselamatan Negara (MKN) untuk mewajibkan pengambilan vaksin dalam kalangan penjawat awam.

Jabatan itu memaklumkan, bagaimanapun kewajipan itu tidak membabitkan individu yang benar-benar mempunyai alasan kukuh untuk mendapatkan pengecualian penerimaan vaksin atas faktor kesihatan.

Sebelum ini, Ketua Pengarah Perkhidmatan Awam, Tan Sri Mohd Khairul Adib Abd Rahman, mencadangkan untuk mewajibkan saringan berkala ke atas penjawat awam yang enggan divaksin tanpa alasan kesihatan.

Bagaimanapun, Presiden Kongres Kesatuan Pekerja-Pekerja Dalam Perkhidmatan Awam (CUEPACS), Adnan Mat, berpendapat kos saringan berkala itu perlu ditanggung penjawat awam kerana kerajaan tidak patut dibebankan dengan perbelanjaan tambahan berkenaan. – HMetro


“Menangis Lagi…,” Setahun Tinggal Dalam Kebun Getah, Ebit Lew Carikan Rumah Sewa Buat Sekeluarga

Terbaru, satu perkongsian daripada laman Facebook Ustaz Ebit Lew yang menunjukkan bahawa beliau sedang membantu sebuah keluarga di Baling, Kedah undang sebak kepada warganet.

Menurut perkongsian tersebut, dia menyantuni keluarga yang telah setahun tinggal di dalam kebun getah. Keluarga tersebut juga dilaporkan mempunyai anak-anak yang masih kecil lagi. Untuk mengetahui dengan lebih lanjut, ikuti perkongsiannya seperti berikut:

Menangis lagi di Baling Kedah. Dah 2 hari tak tidur bila dapat berita tentang keluarga suami isteri dan 4 orang anak masih kecil-kecil dah setahun tinggal disini. Selepas sahur terus ke sini. Jauh dari orang dan dalam kebun getah. Tak lepas kereta saya. Kena jalan kaki. Ya Allah maafkanlah saya. Ampunkan dosa diri saya.

Sebelum hadir mereka kata ada ketua masyarakat disini hadir semalam dan janji akan beri rumah. Tolong buat rumah tapi selepas PKP nanti. Syukur Alhamdulillah. Terima kaseh ketua masyarakat dan masyarakat setempat yang banyak membantu mereka. Semua badan ada hantar makanan dan sekolah pun beri percuma pada mereka makanan disekolah. Terima kaseh semua. Gembira dengar. Syukur sangat.

Bagi saya sehari mereka disini adalah dosa buat saya yang tidur lena. Makan sedap. Rumah saya besar dan kenderaan macam-macam. Anak kecil ini penuh nyamuk. Mereka anak yang baik. Senyum jer bahagia. Anak-anak ini anak yang baik sangat. Comel. Cemerlang pelajaran dan sukan.

Baik jer beradab sangat. Allahuakbar. Adik main dekat mana. Dekat sinilah ustaz. Allahuakbar. Saya nak masuk pun takut. Dia main 4 beradik. Yang besar darjah 5 perempuan.

Saya kata jom pindah rumah saya akan cari rumah sewa boleh duduk sampai bila-bila saya bayar. Jika ada kerajaan buatkan rumah boleh pindah sana. Sehari adik disini buat saya tak boleh tidur. Sedih sangat rasa. Rasa bersalah.

Doakan saya tengah cari rumah sewa sementara untuk mereka.


Tubuh Jawatankuasa Pantau Projek Pembaikan Sekolah Daif Di Sabah

KOTA KINABALU: Jawatankuasa Pelaksanaan Sekolah-sekolah Sabah ditubuhkan bagi memastikan projek pembaikan sekolah daif di Sabah dalam dilaksana dengan lebih cepat dan efisen.

Menteri Pelajaran dan Inovasi, Datuk Dr Yusof Yacob berkata, usaha itu diambil agar projek gantian semula dan pembaikan struktur sekolah daif di negeri ini dapat dilaksanakan dengan kadar segera.

Beliau berkata, jawatankuasa itu turut dianggotai oleh pengarah pembangunan negeri Sabah, Perbendaharaan Malaysia Sabah, Lembaga Pembangunan Industri Pembinaan Malaysia (CIDB) Sabah  dan Pusat Pendaftaran Kontraktor-kontraktor Kerja, Bekalan dan Perkhidmatan Negeri Sabah (PUKONSA).

Cadangan penubuhan jawatankuasa ini telah dikemukakan kepada Menteri Kewangan dan Menteri Pendidikan yang baharu.

“Beberapa isu dibincangkan dan akan cuba diselesaikan melalui mesyuarat khas ‘task force’ di Kementerian Pelajaran dan Inovasi,” katanya semasa menjawab pertanyaan Datuk Mohd Arifin Mohd Arif (BERSATU-Membakut) tentang status sekolah daif dan tidak selamat digunakan di Sabah yang telah dinaik taraf dan dibina baru pada 2019 dan 2020.

Yusof berkata, daripada 1,296 buah sekolah di Sabah, sebanyak 589 sekolah adalah sekolah daif dengan 91 sekolah diklasifikasikan sebagai daif skala tujuh, iaitu tidak selamat untuk diduduki.

Katanya, tahun lalu kerajaan persekutuan meluluskan peruntukan RM106.7 juta untuk mengganti semula 24 sekolah daif tidak selamat. Namun baru dua sekolah sedang dibina manakala 22 sekolah lagi akan dibina sebaik sahaja Perintah Kawalan Pergerakan (PKP).

“Dalam perancangan asal, analisis tender akan dibuat pada minggu ketiga April dan surat tawaran kerja akan dikeluarkan dua minggu kemudian setelah Jawatankuasa Tender membuat keputusan.

“Namun, proses ini tertanguh dan akan menjejaskan pelaksanaan projek secara keseluruhan kesan daripada pandemik Covid-19,” ujarnya.

Untuk tahun ini, dibawah Rolling Plan 4 (RP4), Rancangan Malaysia ke-11 (RMK11), 61 buah sekolah daif akan diganti semula dan diperbaiki.

Katanya, sejumlah RM445.4juta diperuntukkan bagi mengganti semula 55 buah sekolah daif dan enam sekolah lagi adalah untuk pembaikan struktur.

Bagi 84 buah projek pembaikan sekolah dibawah RP1 yang belum dimulakan akan turut dilaksana pada tahun ini. Manakala, baki 34 sekolah daif yang tidak selamat diduduki akan cuba diusulkan kepada kerajaan persekutuan bagi kelulusan peruntukan.


Maut mengejut dalam kapal terbang

SEORANG lelaki yang menghidap penyakit kencing manis, darah tinggi dan buah pinggang meninggal dunia dalam pesawat Air Asia di Lapangan Terbang Tawau, petang tadi.

Dalam kejadian jam 3.55 petang itu, Kasim Kastubi, 59, dilaporkan sesak nafas sebaik duduk dalam pesawat yang dijadual terbang ke Kuala Lumpur sebelum disedari anak saudaranya dan memaklumkan kepada kru pesawat.

Ketua Polis Daerah Tawau, Asisten Komisioner Fadil Marsus, berkata, bantuan pernafasan serta oksigen segera diberi sebelum mangsa dibawa ke bangunan terminal untuk bantuan kecemasan.

Katanya, mangsa bagaimanapun disahkan meninggal dunia oleh Pembantu Pegawai Perubatan dari Klinik Balung.

“Mayat mangsa kemudian dibawa ke Jabatan Forensik Hospital Tawau untuk bedah siasat dan kes diklasifikasikan sebagai mati mengejut,” katanya dalam kenyataan di sini malam ini.

Fadil berkata, mangsa yang tinggal di Taman Ria 3 di sini, bersama 11 ahli keluarga dikatakan mahu menghadiri majlis perkahwinan anak saudara di Hulu Langat, Selangor.

“Mangsa yang tidak bekerja pernah menjalani pembedahan di kaki kanan akibat penyakit yang dihidapinya,” katanya. – Harian Metro


Kereta Terbabas Dan Terbalik Di Jalan Kimanis – Keningau

KENINGAU: Satu kemalangan jalan raya berlaku di Kilometer 20 Jalan Kimanis-Keningau lewat petang tadi.

Pegawai Bomba Kanan (PBK) Dua Balai Bomba dan Penyelamat (BBP) Keningau Raizaain Ag Damit berkata kemalangan tersebut melibatkan sebuah kenderaan Perodua Axia.

“Kemalangan tersebut turut melibatkan seorang lelaki yang juga pemandu Perodua Axia yang terbabas sendiri ke bahu jalan lalu terbalik.

“Namun, keadaan dan maklumat mangsa tidak diperolehi kerana telah dihantar ke hospital oleh orang awam sebelum anggota bomba tiba,” katanya dalam satu kenyataan di sini pada Isnin.

Sementara itu, Raizaain berkata Pusat Gerakan Operasi Sabah menerima panggilan kecemasan tersebut pada pukul 6.10 petang.

Dalam pada itu, jelasnya BBP Keningau menggegaskan seramai 11 orang anggota bersamanya ke lokasi kejadian.

“Setibanya di lokasi, pasukan bomba membuat pemeriksaan bagi memastikan keadaan selamat di lokasi.

“Operasi ditamatkan pada pukul 6.56 petang,” katanya. -SabahNewsToday


UMNO Sabah dijangka Bubar, 4 MP Keluar Parti

Umno Sabah dijangka akan dibubarkan dan pengumumannya bakal dibuat pengerusi perhubungan negeri parti itu, Hajiji Noor lapor media tempatan.The Malaysian Insight (TMI) turut melaporkan empat anggota parlimen Umno dari Sabah dijangka keluar parti itu bagi menjadi wakil rakyat bebas yang menyokong kerajaan persekutuan.

“Kalau tiada apa-apa halangan, (hari ini) Hajiji akan umum,” kata sumber, petik TMI.

Empat MP yang akan keluar Umno ialah MP Kudat Abd Rahim Bakri, MP Beaufort Azizah Mohd Dun, MP Libaran Zakaria Mohd Edris dan MP Beluran Ronald Kiandee, kata laporan itu lagi.

Kiandee ialah pengerusi Jawatankuasa Kira-kira Wang Negara (PAC).MP Kinabatangan Bung Moktar Radin yang merupakan satu daripada lima anggota parlimen Umno tidak akan meninggalkan parti itu, kata sumper kepada TMI.

Pada PRU14, Umno Sabah menang 8 daripada 26 kerusi parlimen di negeri itu.Bagaimanapun MP Kimanis Anifah Aman dan MP Labuan Rozman Isli keluar parti pada September dan Oktober.

Rozman telah menyertai Parti Warisan Sabah, manakala Anifah, yang juga bekas menteri luar menjadi wakil rakyat bebas.

Sementara itu, MP Sipitang Yamanani Hafez Musa, juga wakil rakyat Umno masih belum mengangkat sumpah sebagai anggota parlimen dan mempunyai masa sehingga 15 Januari untuk berbuat demikian, jika tidak kerusi itu akan diisytiharkan kosong. – MALAYSIAKINI


Empat Penjaga Premis Bar, Kafe & Bistro Di KK Dikompaun RM1,000

KOTA KINABALU: Empat penjaga premis jenis bar, kafe dan bistro dikenakan kompaun sebanyak RM1,000 selepas didapati gagal mematuhi prosedur operasi standard (SOP) Perintah Kawalan Pergerakan (PKP) dalam rondaan yang dilaksanakan di sekitar bandaraya, malam tadi.

Dalam rondaan bermula pukul 12 tengah malam, penjaga premis berusia antara 32 hingga 42 tahun itu didapati membenarkan pengunjung berhibur, menyediakan minuman beralkohol dan gagal mengawal pengunjung menjaga penjarakan sosial.

Ketua Polis Daerah Kota Kinabalu, Asisten Komisioner Habibi Majinji berkata, satu rondaan dan pemantauan kawalan Covid-19 Perintah Kawalan Pergerakan Pergerakan (PKPP) dilakukan di lima premis sekitar Waterfront da Karamunsing Capital.

“Hasil operasi sehingga pukul dua pagi mendapati ada empat premis didapati membenarkan pengunjung berhibur dan menyediakan minuman beralkohol di premis itu.

“Malah penjaga premis gagal mengawal pengunjung untuk menjaga penjarakan sosial,” katanya dalam satu kenyataan media, di sini, hari ini.

Sehubungan itu, Habibi berkata, kompaun dikeluarkan kepada empat lelaki terbabit kerana didapati melakukan kesalahan dibawah Peraturan-Peraturan Pencegahan Dan Kawalan Penyakit Berjangkit (No 7), Peraturan 3 dan boleh dihukum dibawah Peraturan 11 iaitu denda tidak lebih RM1,000 atau kedua-duanya sekali.

Katanya lagi, objektif pemeriksaan ini adalah sebagai usaha untuk memastkan PKPP dipatuhi sepenuhnya terutamanya bagi pengusaha premis di daerah ini.

Terdahulu, operasi ini dilaksakan oleh pegawai dan anggota dari Bahagian Siasatan Jenayah Narkotik dan Bahagian Siasatan Jenayah Ibu Pejabat Polis Daerah (IPD) Kota Kinabalu.

Sementara itu, di Penampang, seramai 52 individu dikenakan kompaun selepas gagal menjaga jarak sosial dalam operasi di sekitar daerah ini sejak 23 Julai hingga semalam.

Ketua Polis Daerah Penampang Deputi Superintendan, Mohd Haris Ibrahim berkata, sepanjang operasi selama tiga hari itu, pemantauan PKPP dijalankan di beberapa lokasi tumpuan termasuk premis kafe.

Katanya, semua yang dikenakan kompaun berusia 15 hingga 40 tahun selepas didapati berkumpul di premis tanpa mengamalkan penjarakan sosial. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cuaca panas, kurang hujan di Sabah dijangka berterusan seminggu lagi

KOTA KINABALU, 13 Jan – Cuaca panas dan kekurangan hujan dialami Sabah ketika ini dijangka berterusan seminggu lagi, namun keadaan suhunya masih normal, kata Pengarah Jabatan Meteorologi Sabah Azemi Daud.

Azemi berkata suhu maksimum semasa di Sabah ketika ini ialah 33 darjah Celsius iaitu normal.

“Jabatan akan sentiasa memantau suhu semasa di Sabah. Jabatan juga akan mengeluarkan maklumat dan amaran sekiranya ada berlaku fenomena gelombang haba. Namun, setakat ini, suhu di Sabah masih dalam keadaan normal,” katanya ketika dihubungi Bernama di sini, hari ini.

Azemi berkata berdasarkan tinjauan model iklim antarabangsa menjangkakan kebarangkalian 90 peratus fenomena El-Nino berlaku di Sabah sehingga Mac ini dan 60 peratus berkemungkinan berlarutan sehingga Mei.

Sehubungan itu, Azemi turut mengingatkan penduduk setempat supaya tidak melakukan pembakaran secara terbuka bagi mengelak perkara tidak diingini berlaku selain melakukan penjimatan air berikutan cuaca panas dan kekurangan hujan.

Berdasarkan ramalan cuaca sehingga 19 Jan ini menerusi laman web MetMalaysia menunjukkan Sabah dijangka berhadapan suhu minimum 22 darjah Celsius dan suhu maksimum 33 darjah Celsius serta hujan di satu dua tempat.


Tiada Kejadian Culik Berlaku Di Inanam, Hanya Salah Faham

KOTA KINABALU: “Tiada sebarang kejadian culik dilaporkan berlaku di Kampung Warisan, Inanam, seperti yang tular di media sosial sejak semalam. Sebaliknya kejadian hanya salah faham,” tegas Ketua Polis Daerah Kota Kinabalu Asisten Komisioner Habibi Majinji.

Menurutnya, hasil siasatan polis mendapati, kejadian salah faham itu berpunca daripada dua beradik berusia 9 dan 14 tahun yang berjalan pulang kira-kira jam 6.30 petang.

Katanya, sebuah van berwarna putih yang melalui jalan berkenaan dikatakan berhenti menegur kedua-dua kanak-kanak terbabit kerana menghalang jalan dan mengarahkan mereka segera pulang ke rumah.

“Bagaimanapun, salah seorang kanak-kanak terbabit panik sebelum terus lari ke dalam rumah dan memberitahu ahli keluarga bahawa adiknya cuba diculik.

“Keluarganya yang panik terus keluar dari rumah untuk memeriksa keadaan, namun kanak-kanak terbabit masih ada dan van berkenaan pula sudah tiada di tempat kejadian,” katanya ketika dihubungi, hari ini.

Habibi berkata, tiada sebarang kecederaan dilaporkan dan kanak-kanak terbabit juga berada dalam selamat.

Sehubungan itu, Habibi menasihati orang ramai supaya sentiasa memeriksa sebarang kejadian sebenar sebelum menularkan sebarang berita atau kenyataan di laman sosial.

Katanya, ia bagi mengelakkan timbul kegusaran awam sehingga boleh mencetuskan huru hara dan panik terutamanya dalam kalangan ibu bapa. – AsiaTimes


2 Kenderaan Bawa Durian Rentas Daerah Tanpa Permit Ditahan Di Sipitang

SIPITANG: Dua kenderaan membabitkan sebuah van penumpang dan pacuan empat roda yang membawa durian ditahan selepas gagal menunjukkan permit rentas daerah di Kampung Naluyan di sini, semalam.

Dua kenderaan berkenaan dipercayai bergerak dari Kota Kinabalu ke Sipitang hanya bertujuan untuk membeli durian namun cuba berselindung di sebalik surat pengesahan sebuah agensi kerajaan.

Ketua Polis Daerah Sipitang Deputi Superintendan Champin Piuh berkata, kedua-dua kenderaan berkenaan berjaya dikesan hasil kerjasama Unit Dron Pasukan Gerakan Udara (PGU) Pangkalan Sabah.

Menurutnya, unit berkenaan mengesan sekumpulan individu berkumpul dan tidak memakai pelitup muka di gerai menjual buah-buahan di tepi jalan berhampiran pekan Sipitang.

“Ketika mereka bergerak cuba melalui melepasi sekatan jalan raya (SJR) di Kampung Naluyan, pasukan polis bertugas terus menahan kedua-dua kenderaan.

“Pemeriksaan lanjut kemudiannya mendapati kedua-dua pemandu gagal menunjukkan permit polis rentas daerah yang sah,” katanya dalam satu kenyataan hari ini.

Champin berkata, pemandu dan penumpang kedua-dua kenderaan terus dibawa ke Ibu Pejabat Polis Daerah (IPD) Sipitang untuk tindakan selanjutnya.

Menurutnya, kedua-dua pemandu terbabit dikenakan tindakan kompaun atas kesalahan merentas daerah tanpa permit polis dan menyalahguna surat pengesahan agensi kerajaan hanya untuk membeli durian di sini.

Sementara itu, Champin berkata, beberapa kampung di daerah ini diumumkan Perintah Kawalan Pergerakan Diperketatkan (PKPD) berikutan peningkatan jangkitan Covid-19 secara mendadak sejak 15 Julai lalu.

“Memandangkan kita berdepan kesukaran untuk membuat pemantauan secara keseluruhannya di kawasan kampung yang diklasifikasikan PKPD.

“IPD Sipitang mendapat bantuan daripada Unit Dron melakukan pemantauan dari udara sebarang aktiviti yang melanggar prosedur operasi standard (SOP) mengikut Akta 342,” katanya.

Champin berkata, pihak Hospital Sipitang juga mengesahkan terdapat tiga kematian dilaporkan di daerah ini.

“Sebagai langkah berjaga-jaga bagi mengelakkan penularan pandemik Covid-19 ini, IPD Sipitang menasihatkan masyarakat di daerah ini terus mematuhi SOP ditetapkan.

“Orang ramai dinasihatkan supaya tidak keluar daripada rumah masing-masing dalam tempoh beberapa ini jika tiada urusan penting sehingga keadaan reda,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ramai Penjaja Mengeluh Bazar Ramadan Di Sabah Dibatalkan

TAWAU: Ramai penjaja di daerah ini mengeluh dan bakal terjejas pendapatan berikutan kerajaan negeri membuat keputusan untuk tidak membenarkan aktiviti bazar Ramadan di seluruh Sabah.

Pengumuman tersebut dibuat oleh Menteri Kerajaan Tempatan dan Perumahan Negeri, Datuk Masidi Manjun selepas mengambil kira situasi semasa penularan wabak COVID-19 yang masih membimbangkan.

Penjaja makanan, Mappe Yunus,59, yang sudah berniaga sejak 10 tahun lalu sangat kecewa kerana aktiviti bazar Ramadan tidak dibenarkan tahun ini sedangkan pendapatan melalui bazar tersebut sangat lumayan.

“Saya yakin ramai penjaja akan merasai nasib yang sama, namun sebagai rakyat di negeri ini akur dengan tindakan kerajaan demi keselamatan semua pihak.

“Bagaimanapun, kami berharap kerajaan dapat menyalurkan bantuan kepada penjaja yang hanya berharap pendapatan daripada jualan harian,”katanya.

Mappe turut berharap semua penjaja di daerah ini akur dengan tindakan kerajaan kerana kita tidak mahu aktiviti bazar akan menjadi penyebab meletusnya kembali wabak di daerah ini.

“Masyarakat juga harus bekerjasama untuk mematuhi prosedur operasi standard (SOP) COVID-19 supaya indeks jangkitan dapat diturunkan dengan cepat,”katanya.

Bagi Umi Sibun pula berkata, keputusan kerajaan itu membuatkan ramai penjaja risau, lebih-lebih lagi kami yang hanya mengharapkan pendapatan daripada hasil jualan sahaja.

“Saya seorang ibu tunggal yang hanya mengharapkan hasil jualan sahaja, sudah pasti keputusan itu menjadi hambatan terhadap kehidupan kami sekeluarga.

“Memang betul ada kaedah seperti jualan atas talian boleh dilakukan, tetapi sambutannya tidak sama dengan jualan di gerai,”katanya.

Umi berharap kerajaan dapat mempertimbangkan untuk membuka bazar Ramadan dengan SOP yang ketat dan mengehadkan jumlah gerai dibuka di setiap kawasan.

Sementara itu, bagi Nursiah Hassan pula berkata sekiranya kerajaan memutuskan untuk tidak membenarkan bazar di buka, kerajaan harus memikirkan kaedah untuk membantu golongan seperti mereka.

“Bagi kami yang memang mengharapkan hasil jualan sudah pasti akan terjejas sepenuhnya kerana terpaksa menutup gerai.

“Kami tahu keputusan kerajaan memang sangat bagus untuk menyelamat lebih ramai nyawa orang tetapi bagi kami sekiranya tiada pendapatan sudah pasti terpaksa ikat perut.

“Saya berharap akan ada bantuan yang disalurkan oleh pihak kerajaan kepada golongan penjaja terutamanya untuk menampung kehidupan kami seharian,”katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rakyat Sabah perlu sokong kerajaan – Guan Eng

SANDAKAN: Rakyat Sabah perlu menyokong kerajaan negeri dan Kerajaan Persekutuan yang mahu memastikan status serta hak mereka dapat dikembalikan.

Menteri Kewangan yang juga Setiausaha Agung DAP, Lim Guan Eng, berkata inisiatif Kerajaan Persekutuan, termasuk melalui pembinaan Lebuh Raya Pan Borneo yang membolehkan kerajaan negeri membuat keputusan berhubung baki projek itu, dapat dijadikan model ke arah usaha berkenaan.

Beliau berkata, selama ini amalan pentadbiran Barisan Nasional (BN) menetapkan sebarang projek untuk Sabah dilaksanakan agensi atau kontraktor mereka, namun kerajaan Pakatan Harapan (PH) mahu membuat perubahan dengan membatalkan kontrak Rakan Pelaksana Projek (PDP).

“Bila sebut boleh diputuskan Kerajaan Sabah sama ada secara bersama atau mereka mempunyai pandangan lebih besar, itu belum biasa kerana belum diamalkan.

“Kita mahu menyelaraskan pendekatan seperti yang dijanjikan pada pilihan raya lalu. Selepas itu, kita boleh bercakap mengenai perkara lain,” katanya pada sidang media selepas sesi bersama rakyat di Dewan Masyarakat Sandakan, di sini, hari ini.

Guan Eng berkata, usaha kerajaan PH untuk memulihkan status dan kedudukan Sabah melalui pindaan Perlembagaan Persekutuan, bagaimanapun digagalkan oleh pembangkang.

“Oleh itu, kita meminta rakyat Sabah jangan sokong parti pembangkang yang hendak membelakangkan usaha mengembalikan status negeri ini,” katanya.

Sementara itu, mengulas mengenai dakwaan Khairy Jamaluddin bahawa dua daripada 49 projek diumumkan Guan Eng untuk Sandakan adalah projek diluluskan oleh BN pula, beliau berkata, ia menunjukkan Ahli Parlimen Rembau itu hilang modal politik.

Beliau berkata, apa yang penting ialah kerajaan PH mahu memastikan projek berkenaan dilaksanakan secepat mungkin seperti yang diharapkan rakyat. – Berita Harian


Jaringan Tunggal Paunovic Bawa Sabah FA Ke Liga Super 2020

PASIR GUDANG: Sabah semakin menghampiri kejuaraan Liga Perdana apabila membenam Johor Darul Ta’zim II (JDT II) 1-0 di Stadium Majlis Perbandaran Pasir Gudang, sebentar tadi.

Kemenangan itu juga menyaksikan skuad Tambadau itu mengesahkan tiket ke Liga Super musim depan selepas mengumpul 37 mata daripada 17 perlawanan.

Pasukan tuan rumah hampir memperoleh gol awal menerusi bekas penyerang Sabah, Rozaimi Abd Rahman, yang melakukan rembatan kencang dari dalam kotak penalti, namun ia sekadar menggegarkan tiang gol lawan.

Lima minit kemudian, penyerang import Tambadau, Aguinaldo Mendes Veiga, melakukan gerakan menarik di sebelah kiri kawasan JDT II, bagaimanapun hantaran lintangnya selepas itu gagal disambar dengan baik oleh Alto Linus.

Pada minit ke-20, penyerang dari Angola itu sekali lagi mencemaskan kubu tuan rumah apabila melakukan larian solo, termasuk mengelecekkan penjaga gol JDT II, Muhammad Haziq Nadzli, tetapi percubaannya selepas itu sedikit tersasar.

JDT II juga sekali-sekala membahayakan kubu Sabah selepas itu, namun, kekentalan barisan pertahanan yang diketuai Rawilson Batuil menggagalkan segala usaha tuan rumah memperoleh gol pertama.

Pada minit ke-22, Rodoljub Paunovic hampir menceriakan ribuan penyokong Sabah yang hadir ke gelanggang lawan itu, namun sepakan lambungnya selepas penjaga gol gol lawan sudah terkeluar dari posisinya gagal menepati sasaran.

Separuh masa pertama perlawanan juga menyaksikan pengendali JDT II, Ervin Boban, mengeluarkan penyerang import mereka, Mohamad Ghaddar, untuk digantikan dengan D. Saarvindran pada minit ke-34.

Kedua-dua pasukan kemudian masuk ke bilik persalinan tanpa sebarang jaringan selepas pengadil meniupkan wisel penamat separuh masa pertama.

Bermula babak kedua, pertahanan import JDT II, Francisco Insa Bohigues, hampir tersepak bola ke gawang sendiri selepas cuba menghalang hantaran lintang Alto, mujur ia tersasar.

Gol yang dicari-cari Sabah akhirnya muncul pada minit ke-58 hasil satu rembatan padu Paunovic dari jarak kira-kira 25 meter di luar kotak penalti yang terus menerjah jaring bagi menjadikan kedudukan 1-0.

Tersentak dengan jaringan itu, JDT II menggandakan usaha untuk mencari gol penyamaan, namun benteng pertahanan skuad Tambadau itu terlalu ‘keras’ buat tuan rumah.

Jurulatih Sabah, Jelius Ating, kemudian membuat sedikit percaturan dengan corak permainan lebih bertahan apabila memasukkan pemain berpengalaman, Maffry Balang, untuk menggantikan Ricco Nigel Milus pada minit ke-71.

Pada minit ke-80, pintu gol Sabah cemas hasil sepakan percuma S. Kumaahran dari sebelah kiri kawasan Sabah,  bagaimanapun Rozaimie Rohim bertindak cemerlang untuk menampan bola keluar.

Kedudukan 1-0 itu kemudian kekal sehingga pengadil, Mohd Ridzuan Rozali, meniupkan wisel penamat.


Semarakkan perpaduan Perlis-Sabah, titah Raja Muda Perlis

TAWAU, 20 Mei – Bersempena lawatan kerja Raja Muda Perlis Tuanku Syed Faizuddin Putra Jamalullail ke Sabah, baginda berharap perpaduan tanpa sempadan antara masyarakat di negeri di bawah bayu itu dan Perlis dapat disemarakkan.

“Hubungan sesama anggota keluarga, sahabat handai, jiran tetangga dan masyarakat perlu dipelihara agar wujud masyarakat harmoni berbilang agama, kaum, budaya dan adat resam. Hubungan ini harus dikembangkan,” titah baginda.

Baginda bertitah demikian sebelum berbuka puasa dengan penduduk Kampung Merotai di Masjid Hidayatul Iman semalam.

Keberangkatan tiba Tuanku Syed Faizuddin yang pertama kali ke kampung itu disambut oleh Komander Rejimen 516 Askar Wataniah, Brig Jeneral Tan Sri Liew Yun Fah dan kira-kira 500 penduduk kampung.

Baginda berharap lawatan ini akan dapat menjadi pengikat tali persahabatan antara dua negeri yang jauh.

Pada majlis itu, baginda berkenan menyampaikan sumbangan RM2,000 kepada imam masjid Kampung Merotai, Mohd Nasir Saleh, 47, untuk membeli kelengkapan masjid dan bantuan makanan golongan asnaf.


Larangan Rentas Daerah, Negeri Kekal Elak Penularan COVID-19

KUALA LUMPUR: Pergerakan rentas daerah dan negeri masih tidak dibenarkan kerana ia antara penyumbang peningkatan kes COVID-19.

Berdasarkan data Kementerian Kesihatan (KKM) pergerakan rentas negeri dan daerah menjadi penyebab kepada beberapa kawasan yang sebelum ini dikategorikan sebagai zon hijau bertukar zon kuning dan merah.

Menteri Kanan (Keselamatan), Datuk Seri Ismail Sabri Yaakob, berkata KKM pernah merekodkan 11 kluster membabitkan pergerakan rentas negeri.

“Contoh ini dapat dilihat pada Disember lalu apabila kerajaan memberi sedikit kelonggaran, ramai yang melakukan pergerakan rentas negeri seperti balik kampung dan bercuti ke Pulau Langkawi sehingga menyebabkan beberapa kawasan yang sebelum itu dikategorikan zon hijau bertukar merah.

“Malah ada beberapa daerah yang terpaksa dilaksanakan Perintah Kawalan Pergerakan (PKP) dan Perintah Kawalan Pergerakan Diperketatkan (PKPD),” katanya dalam sidang media harian COVID-19 hari ini.

Beliau berkata beberapa daerah yang hijau juga boleh bertukar kuning dan merah sekiranya kebenaran rentas daerah dan negeri dibenarkan.

“Bagaimanapun penelitian laporan dan data dari semasa ke semasa akan dilaksanakan KKM sebelum ia dibentangkan bagi membolehkan keputusan selanjutnya dibuat.

“Buat masa ini harap semua bersabar dan kerajaan akan dapatkan pandangan daripada KKM untuk sebarang perubahan,” katanya.

Dalam pada itu, kerajaan memansuhkan larangan pergerakan dalam radius 10 kilometer (km) di seluruh negara bermula esok.

Pergerakan lebih 10km dibenarkan di semua negeri yang dilaksanakan PKP, Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP).

Ismail Sabri berkata keputusan itu dibuat selepas banyak aktiviti perniagaan diberikan kebenaran untuk beroperasi di seluruh negara.

“Selepas mengambil kita keputusan kerajaan sebelum ini yang membenarkan banyak sektor perniagaan dibenarkan beroperasi jadi adalah tidak relevan untuk kita terus melarang mana-mana pihak bergerak dalam radius 10km,” katanya.. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ADUN Kuamut Datuk Masiung Banah Sertai WARISAN

TENOM: Parti Warisan Sabah mendapat tambahan satu lagi kerusi Dewan Undangan Negeri menjadikan semuanya 29 dengan kemasukan  Ahli Dewan Undangan Kuamut Datuk Masiung Banah hari ini.

Masiung menyerahkan borang permohonan keahlian kepada Setiausaha Agung Warisan Loretto Sipin Padua Jr dan disaksikan oleh Naib Presiden Datuk Peter Anthony di Dewan Masyarakat di sini.

Menurut Masiung, beliau sepatutnya memerlukan dua atau tiga bulan untuk memikirkan keputusan tersebut selepas keluar daripada Upko pada 24 November lalu.

“Tapi berdasarkan kepada keadaan politik semasa yang begitu pantas, saya rasa tidak adil kepada rakyat Kuamut untuk kita melengah lengahkan keputusan ini,” katanya apabila ditemui selepas majlis penyerahan borang keahlian.

Katanya keputusan pilihanraya lepas jelas menunjukkan bahawa rakyat Sabah inginkan parti yang memayungi semua kaum dan mana mana parti yang berasaskan kesukuan kemungkinan besar tidak akan mendapat tempat di hati rakyat di masa-masa akan datang.

“Oleh itu kita harus membuat pilihan yang bijak untuk memilih parti yang mewakili semua kaum iaitu Warisan,” katanya.

Masiung berkata bersama-sama beliau hari ini adalah 25 orang daripada 30 AJK bahagian Upko Kinabatangan, 30 orang daripada 30 AJK Wanita bahagian, 15 orang daripada 30 AJK Pemuda bahagian, 28 orang daripada 30 AJK Komulakan bahagian dan 94 daripada 100 cawangan Upko Kinabatangan.

Turut bersama, katanya ialah pemimpin utama Umno di Kuamut iaitu Majid Lindan dan juga Ketua Bahagian PBS Kuamut Awang Gariman beserta timbalannya.

“Saya berharap permohonan kami akan diterima oleh Warisan dan selepas itu kita akan menjelajah ke seluruh kawasan untuk memberi penerangan kepada rakyat,” katanya.

Sementara itu, Peter yang juga Menteri Pembangunan Infrastruktur menyifatkan kemasukan Masiung sebagai satu kejutan.

“Kita ucapkan terimakasih kepada beliau kerana bersama sama dengan kita. Seperti yg beliau katakan, rakyat menerima parti yang multi-racial (berbagai kaum) seperti Warisan.

“Mudah mudahan kita boleh bekerjasama dengan baik demi kebaikan rakyat. Diharapkan ramai lagi akan turut menyertai kita dalam Warisan,” katanya.

Loretto ketika ditemui berkata perkembangan ini menunjukkan semakin ramai yakin terhadap Warisan dibawah kepimpinan Datuk Seri Mohd Shafie Apdal.

Beliau juga menekankan bahawa Masiung adalah Adun Bebas yang kemudiannya memohon menyertai Warisan.

Katanya Masiung dan rakan-rakan akan menjalani proses sama seperti yang lain.

“Selepas itu kita akan bagi nombor keahlian kepada mereka,” katanya.-SabahNewsToday


Korban Banjir Jakarta Naik 43 Orang

JAKARTA: Korban akibat banjir dan tanah runtuh yang berlaku di wilayah ini meningkat kepada 43 orang manakala ratusan ribu lagi masih ditempatkan di pusat pemindahan sementara, pada Jumaat.

Agensi Mitigasi Bencana Nasional mengesahkan semua kematian berlaku di Jakarta dan Lebak.

Pasukan mencari dan menyelamat (SAR) negara itu terus menjalankan operasi mengesan rakyat negara itu yang masih hilang, manakala pasukan kesihatan bertungkus lumus memastikan tidak berlakunya wabak penyakit.

Berdasarkan maklumat pihak berkuasa, seramai 192,000 mangsa masih ditempatkan di pusat pemindahan sementara memandangkan masih ramai yang tidak dapat kembali ke rumah kerana masih ditenggelami air dan dikotori sisa sampah.

“Kami menasihatkan agar penduduk yang masih terjejas untuk pergi mendapatkan bantuan di lokasi lebih selamat,” kata Jurucakap Agensi Mitigasi Bencana Nasional, Agus Wibowo.

Agensi berkenaan memaklumkan, bekalan elektrik yang diputuskan sebelum ini di Bekasi sudah kembali disambung semula namun sisa sampah dan kenderaan yang rosak masih memenuhi kawasan terjejas.

Badan Meteorologi Klimatologi dan Geofisika (BMKG) dalam kenyataan memaklumkan banjir kali ini disebabkan hujan lebat dengan bacaan 377 milimeter (mm) meningkat berbanding sebelum ini dan hujan lebat diramalkan berlaku sehingga 10 Januari ini. – AFP


14,516 Kes Baharu Covid-19 Hari Ini

PUTRAJAYA: Angka jangkitan baharu COVID-19 mencatatkan 14,516 kes dalam tempoh 24 jam lalu, penurunan hampir 3,000 kes berbanding angka tertinggi 17,045 kes semalam.

Ketua Pengarah Kesihatan, Tan Sri Dr Noor Hisham Abdullah di dalam ciapannya di laman Twitter memaklumkan, tambahan angka itu menjadikan jumlah keseluruhan kes positif COVID-19 dalam negara kini ialah 1,027,954.

Selangor masih menjadi penyumbang kes harian tertinggi dengan 6,508 kes diikuti Johor (1,449), Kuala Lumpur (1,425), Kedah (1,160) dan Sabah (720).

Pecahan setiap negeri (Kumulatif): Selangor – 6,508 (373,977) WPKL – 1,425 (111,476) Johor – 1,449 (85,707) Sabah – 720 (80,190) Sarawak – 356 (74,342) Negeri Sembilan – 452 (67,067)

Pulau Pinang – 402 (42,499) Kelantan – 346 (40,019) Kedah – 1,160 (39,637) Perak – 590 (34,509) Melaka – 373 (28,467) Pahang – 386 (21,773) Terengganu – 245 (14,563) WP Labuan – 8 (9,607) WP Putrajaya – 94 (3,461) Perlis – 2 (660).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 1,400 Individu Tak Hadir Ujian COVID-19 Kali Kedua, KKM Ada Data & Tahu Dimana Mereka Berada

PUTRAJAYA, 1 Julai: Ketua Pengarah Kesihatan, Datuk Dr Noor Hisham Abdullah berkata, Kementerian Kesihatan (KKM) akan mengesan lebih 1,400 individu yang ingkar untuk menjalani saringan kedua COVID-19 setelah tamat tempoh kuarantin kendiri di rumah.

Kesemua mereka merupakan individu yang baru pulang dari luar negara dan perlu menjalani saringan kedua selepas 13 hari menjalani kuarantin.

“Kita telah kenalpasti individu tersebut. Kita ada alamat dan sebagainya,” kata Noor Hisham.

KKM mempunyai maklumat seperti nama dan alamat individu yang telah dikuarantin tetapi tidak hadir untuk ujian #COVID19 kali kedua walaupun telah dingatkan lebih awal. Semua mereka telah diambil maklumat ketika mula mendaftar hari pertama kuarantin.

“Kita telah laksanakan swab hari pertama. Hari ke-13 mereka patut menjalankan swab dan hari ke-14 datang ke klinik tetapi mereka tidak hadir ke klinik.

“Kami akan laksanakan pengesanan kenapa mereka tak hadir dan sebagainya.

“Kami ada data mereka dan kita tahu di mana mereka berada,” katanya lagi.

Terdahulu, Menteri Kanan (Keselamatan) Datuk Seri Ismail Sabri menyatakan berkata pihak polis akan mengesan individu terlibat. Mereka juga boleh dikenakan tindakan di bawah Akta Pencegahan Dan Pengawalan Penyakit Berjangkit 1988, katanya.

Polis akan memburu lebih 1,400 rakyat Malaysia yang kuarantin 14 hari di rumah selepas pulang dari luar negara tetapi masih belum menjalani ujian saringan #COVID19 kali kedua hingga kini. –@IsmailSabri60


Jumlah kematian tragedi Palu cecah 420 orang

PALU (INDONESIA) : Lebih daripada 400 orang disahkan terbunuh, kebanyakannya dihanyutkan ombak besar akibat tsunami yang dicetuskan oleh gempa bumi kuat di Sulawesi.

Puluhan mangsa dilaporkan masih terperangkap dalam runtuhan hotel di Palu yang dilanda ombak setinggi enam meter susulan gempa bumi berukuran 7.5 itu.

Ratusan pengunjung sebelum itu berhimpun di pantai bagi meraikan sebuah perayaan apabila dihempas ombak besar awal pagi Jumaat, menyebabkan kematian dalam jumlah yang besar.

Presiden Joko Widodo dijadualkan melawat pusat pemindahan di tengah bandar hari ini.

Ketua Agensi Pengurusan Bencana Nasional (BNPB), Willem Rampangilei memberitahu wartawan di Sulawesi lewat malam tadi bahawa jumlah kematian di Palu telah mencecah 420 orang, menurut laporan laman web Kompas.

“Kami berdepan kesukaran untuk membawa masuk jentera berat bagi melaksanakan misi mencari dan menyelamat mangsa di bawah runtuhan bangunan kerana kebanyakan jalan utama menuju ke bandar Palu musnah akibat gempa,” katanya.

Pihak berkuasa sebelum ini mencatatkan jumlah kematian sebanyak 384.

Sementara itu jurucakap BNPB, Sutopo Purwo Nugroho memberitahu taklimat di Jakarta, kerosakan besar berlaku akibat bencana berkenaan, membabitkan ribuan kediaman, hospital, pusat beli belah dan hotel yang runtuh.

“Jumlah kematian dan kerosakan dijangka lebih besar di Donggala, utara Palu yang terletak berhampiran dengan pusat gempa.

“Perhubungan terputus sama sekali dan tiada sebarang maklumat diterima setakat ini dari Donggala,” katanya. – Reuters


Azis Jamman tinjau projek pembangunan di Esszone

LAHAD DATU:  Timbalan Menteri Dalam Negeri, Datuk Mohd Azis Jamman membuat lawatan kerja bagi meninjau projek pembangunan kementerian di Zon Keselamatan Timur Sabah (Esszone) di sini, pada Jumaat.

Lawatan kerja beliau disertai Ketua Setiausaha Kementerian Dalam Negeri (KDN) Datuk Seri Alwi Ibrahim, Pesuruhjaya Polis Sabah Datuk Omar Mammah, Ketua Pengarah Agensi Penguatkuasaan Maritim Malaysia Laksamana Maritim Datuk Sri Zulkifili Bin Abu Bakar.

Lawatan kerja dimulakan dengan taklimat pengoperasian dan isu-isu keselamatan di kawasan Esszone oleh Komander Esscom, DCP Datuk Hazani Ghazali di Pejabat Esscom.

Antara projek-projek pembangunan dilawati adalah Projek Pembinaan Balai Polis di Pulau Bum-Bum yang merupakan sebuah bangunan balai polis kekal dengan prasana lengkap.

Projek ini akan menggantikan kabin-kabin sedia ada yang uzur dan telah digunakan sejak tahun 2013.

Projek ini telah diluluskan pelaksanaannya dan kerja-kerja akan dimulakan dalam masa terdekat.

Delegasi kemudiannya dibawa melawat tapak Projek Forward Operation Base (FOB) di Pulau Mabul yang kini di peringkat penyediaan reka bentuk.

FOB ini merupakan fasiliti kepada Pasukan Polis Marin, PDRM untuk kawalan keselamatan di kawasan sempadan perairan.

Projek ini apabila siap kelak akan merangkumi bangunan pentadbiran, jeti, pos pengawal dan pemerhati, bangunan kediaman dan fasiliti sokongan yang lain.

Lawatan Kerja diakhiri dengan lawatan ke Jeti Bot Tempur Kem Azumi, Agensi Penguatkuasaan Maritim Malaysia.

Kawasan ini juga merupakan tapak cadangan bagi Projek Pembinaan Pangkalan Maritim Agensi Penguatkuasaan Maritim Malaysia (APMM).

Antara skop utama projek ini adalah bangunan pentadbiran, jeti, rumah dan tangki minyak, serta fasiliti sokongan yang lain.

Projek yang kini di peringkat penyediaan reka bentuk ini akan menjadi sebuah Forward Operation Base (FOB) kepada APMM dan juga agensi penguatkuasaan maritim lain khusus untuk kawalan keselamatan perairan negara.

Projek-projek pembangunan KDN ini adalah merupakan usaha berterusan Kerajaan dalam memperkasakan tahap keselamatan dengan mempertingkatkan infrastruktur keselamatan di Esszone. – UtusanBorneo


COVID-19: “Kami Sekeluarga Makan Ubi Sebab Mahu Jimat Penggunaan Beras.”

TUARAN: “Kadang-kadang kami sekeluarga makan ubi sebab mahu jimat penggunaan beras.”

Demikian luahan Monica Bangon, 49, penduduk Kampung Lontik Topokon di sini mengenai keadaan hidupnya sepanjang Perintah Kawalan Pergerakan (PKP).

Monica yang juga ibu tunggal kepada tiga anak berkata, penutupan kilang mengisar padi serta perkhidmatan lori yang mengambil getah juga dihentikan untuk mematuhi PKP di kawasan berhampirannya menyebabkan sumber pendapatan mereka terjejas.

“Ketika ini musim kemarau menyebabkan kami sukar menoreh dan Majlis Daerah Tuaran (MDT) juga mengisytiharkan bencana alam kemarau di daerah ini pada 13 Mac akibat cuaca panas berpanjangan tanpa hujan sejak dua bulan lalu.”

“Tambahan pula, PKP berkuat kuasa pada 18 Mac lalu menyebabkan kami tidak dapat mengisar hasil padi di kilang yang dituai kami sendiri.”

“Pusat pembelian getah di Tamparuli pula kembali beroperasi tetapi kami tiada kenderaan untuk menghantar getah sendiri,” katanya yang tinggal kira-kira 30 kilometer dari Pekan Tamparuli.

Menurutnya, dua anaknya bekerja di Kota Kinabalu namun diberi arahan bercuti disebabkan akur PKP.

“Selain seorang anak saya yang berusia 18 tahun, saya tinggal dengan empat ahli keluarga lain termasuk ayah saya.”

“Sebelum ini, kami mengusahakan kebun sayur, sawah padi dan kebun getah. Mujurlah kami ada pelihara ikan di kolam sendiri dan kami perlu berjimat menggunakan beras serta bergantung kepada tanaman ubi serta sayur-sayuran,” ujarnya.

Monica berkata, pihak pengurusan kampung sudah mendapatkan maklumat mereka untuk mendapatkan bantuan namun belum bantuan disalurkan sehingga kini.

Sementara itu, tukang kasut di Kiulu, Masdi Gadius, 34, berkata sumber pendapatannya turut terjejas.

“Sebelum ini, saya bergantung sepenuhnya terhadap pekerjaan ini dan meraih pendapatan sebanyak RM1,000 sehingga RM1,500 sebulan.”

“Namun, sejak PKP dikuatkuasakan, saya buntu dan hanya bergantung terhadap simpanan sendiri.”

Ditanya mengenai pelaksanaan lanjutan PKP yang diumumkan baru-baru ini, Masdi terdiam seketika.

“Ya.. baru-baru ini, kerajaan mengumumkan PKP dilanjutkan sehingga 14 April depan. Tidak tahulah apa nasib saya sekiranya dilanjutkan lagi.

“Saya cuma mampu berharap semua rakyat Malaysia mematuhi PKP. Jangan degil, bantu ‘barisan hadapan’ agar penularan wabak Covid-19 ini berjaya dibendung dan kami dapat bekerja semula,” jelasnya.- Berita Harian


Alhamdulillah, Terima Kasih KWSP – Netizen

KUALA LUMPUR : Warga siber menyambut baik dengan pengumuman kerajaan yang memansuhkan syarat-syarat pengeluaran i-Sinar Kumpulan Wang Simpanan Pekerja (KWSP) seperti yang diumumkan semalam.

Rata-rata mereka meluahkan rasa puas hati dan gembira pada ruangan komen Facebook KWSP.

Pemilik akaun Jamil Saharuddin berkata: “Mcm ni la.. kan senang dari awal setuju je.. Kami pencarum tegar.. Tak terjejas pun di hari tua jika kami keluarkn 10k ni.. Sbb kami kategori 2 masih tetap mencarum.. Apa pun terima kasih pada kwsp yg setuju.. Pada yg kecam sebelum ini tu anggap la kami bergurau dgn kwsp..”.

Johan Saputra pula berkata: ”Semoga saya lulus dan lyak utk dpt isinar… Tujuan utama nk settel kan hutang piutang yg dah lama tertunggak……hrap sgt2 saya dpt…. Sya doakn semoga kita smua yg memerlukan dipermudahkan.. Aamiin”.

”Alhamdulillah, terima kasih KWSP… jika benar seperti yg dinyatakan, dpt la sy melunaskan yuran kolej n asrama ank sy dan membeli brg keperluan mak ayah yg uzur di kg. Jg menjelaskan bil utiliti xg tertunggak… Moga doa sy setiap hari dimakbulkan…. AAMIINNN,” kata Qasseh Nur Seha Shahuri.

Ajib Sayap berkata:”Laksanakan Insyaallah Rakyat akan ucapkan terima kasih kepada kwsp walaupon duit tu duit mereka sendiri hakikatnya..”.

Zie Madini pula berkata: ”Harap semua permohonan dpt di luluskan. Tak luak mana pun 10k tu… sbb akan diganti balik 100% next caruman ke akaun 1. Semua yg mohon terjejas sbb tu kitorang pohon. Bukan mohon nak beli iPhone 12 ye 🙄 Nak nak lgi covid semakin berterusan entah bila akan berakhir We need to use our own money. Fullstop”.

Semalam, Menteri Kewangan, Datuk Seri Tengku Zafrul Abdul Aziz berkata, syarat-syarat pengeluaran caruman Kumpulan Wang Simpanan Pekerja (KWSP) menerusi kemudahan i-Sinar akan dimansuhkan.

Menurutnya, KWSP sedang dalam proses memansuhkan syarat kemudahan i-Sinar berikutan nasihat Perdana Menteri, Tan Sri Muhyiddin Yassin supaya KWSP menambahbaik inisiatif tersebut setelah mengambil kira maklum balas pihak awam.

Pemansuhan syarat bagi kemudahan i-Sinar itu akan membolehkan ahli KWSP yang berumur kurang daripada 55 tahun membuat pengeluaran dari simpanan Akaun 1 mereka tertakluk kepada baki yang sedia ada.

Katanya, bagi ahli yang telah memohon i-Sinar berdasarkan kriteria semasa, permohonan mereka akan diluluskan secara automatik tidak lama lagi.

Cadangan pengeluaran wang caruman KWSP ini dibuat oleh Datuk Seri Najib Razak mengambil kira kesan kewangan yang dihadapi rakyat akibat pandemik Covid-19.

Pada 2 Disember lalu, KWSP telah mengumumkan kriteria-kriteria pengeluaran i-Sinar yang terdiri daripada Kategori 1 dan 2 yang membabitkan lapan juta ahli-ahlinya.

Kategori 1 melibatkan mereka yang bekerja di sektor formal, bekerja sendiri, bekerja di dalam sektor ekonomi gig, sudah lama tidak mencarum, hilang pekerjaan, suri rumah atau yang diberi notis cuti tanpa gaji.

Pemohon kategori berkenaan boleh mula membuat permohonan secara dalam talian pada 21 Disember ini dengan pembayaran kepada ahli yang layak akan dibuat pada pertengahan Januari 2021.

Sementara bagi Kategori 2 pula, pemohon boleh membuat permohonan bermula pada 11 Januari 2021 yang terdiri daripada ahli yang masih bekerja tetapi mengalami pengurangan pendapatan keseluruhan sebanyak 30 peratus dan ke atas.

Penetapan Kategori 2 ini menimbulkan rasa tidak puas hati dalam kalangan pencaruman yang gagal dalam permohonan mereka. – MalaysiaGazette

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost